AGC bantah permohonan cabar PM nasihat Agong gantung Parlimen

KUALA LUMPUR, 29 Jamadilakhir 1442H, Khamis – Jabatan Peguam Negara (AGC) hari ini membantah permohonan kebenaran semakan kehakiman oleh tiga Ahli Dewan Undangan Negeri (ADUN) bagi mencabar tindakan Tan Sri Muhyiddin Yassin menasihati Yang di-Pertuan Agong untuk menggantung persidangan Parlimen dan Dewan Undangan Negeri dalam tempoh darurat.

Permohonan itu difailkan pada 26 Januari lepas oleh ADUN Simpang Jeram yang juga Ahli Parlimen Pulai Datuk Seri Salahuddin Ayub, ADUN Gurun yang juga Ahli Parlimen Sungai Petani Datuk Johari Abdul dan ADUN Tebing Tinggi Abdul Aziz Bari dengan menamakan perdana menteri dan kerajaan sebagai responden.

Peguam Kanan Persekutuan (SFC) Ahmad Hanir Hambaly berkata bantahan itu dibuat atas alasan pemohon tidak mempunyai kes yang boleh dihujah bagi membolehkan mahkamah memberi kebenaran dalam permohonan semakan kehakiman.

“Mahkamah menetapkan 11 Mac ini untuk keputusan bantahan AGC,” katanya ketika dihubungi pemberita selepas pendengaran permohonan itu di hadapan Hakim Mahkamah Tinggi Datuk Ahmad Kamal Md Shahid menerusi aplikasi Zoom hari ini.

Tutur hadir SFC Suzana Atan, S. Narkunavathy dan Mazlifah Ayob manakala ketiga-tiga pemohon diwakili peguam Datuk Gurdial Singh Nijar, Christopher Leong dan Abdullah Rahman. – Bernama


Mahkamah Israel kejam enggan bebaskan tahanan Palestin hidap kanser

TEL AVIV, 21 Muharam 1445H, Selasa – Mahkamah Israel enggan membebaskan serta-merta tahanan Palestin yang menghadapi penyakit kanser, Walid Daqqa, 61 yang keadaannya semakin merosot akibat dipenjarakan selama beberapa dekad.

Dalam satu kenyataan yang dikeluarkan pada hari Isnin, keluarga Walid berkata, pihak berkuasa penjara telah menafikannya daripada mendapatkan rawatan perubatan yang sewajarnya.

Keluarga Walid berkata, sebarang keputusan atau penghakiman yang tidak membebaskan segera tahanan akan dianggap sebagai cara menghukum mati kerana sengaja melengah-lengahkan pembebasan.

Hukuman seumur hidup sebenar Walid, yang diringankan kepada 37 tahun, telah tamat. Tetapi pada bulan Mei pihak berkuasa Israel melanjutkan tempoh penjaranya.

Keluarganya terus menyeru sokongan kumpulan hak asasi manusia untuk membebaskan Walid.

Walid ditahan pada 25 Mac 1986 bersama sekumpulan rakannya kerana mengambil bahagian dalam operasi perjuangan Palestin yang menyasarkan seorang askar Israel. Dia kini merupakan salah seorang banduan paling lama ditahan di penjara Israel.

Walid telah menghadapi kecuaian perubatan sejak dia didiagnosis dengan leukemia pada 2015. Selain itu, dia didiagnosis tahun lepas dengan Myelofibrosis – sejenis kanser sumsum tulang yang jarang berlaku.

Pada April, Walid menjalani pembedahan paru-paru di Hospital Barzilai di Ashkelon, berikutan penurunan mendadak dalam keadaan kesihatannya. Sebahagian besar paru-paru kanannya dikeluarkan.

Dia telah diserang angin ahmar awal tahun ini, menurut Addameer, kumpulan hak asasi yang menyokong tahanan Palestin. – Agensi


Korban COVID-19 seluruh dunia melebihi 1 juta orang

MOSCOW, 11 Safar 1442H, Selasa – Jumlah kematian global akibat COVID-19 sudah melepasi sejuta orang, lapor agensi berita Sputnik.

Menurut Johns Hopkins University, korban di seluruh dunia sehingga kini seramai 1,000,555, dengan 33,273,720 kes disahkan dan 23,056,480 kes pulih.

Pertubuhan Kesihatan Sedunia (WHO) mengisytiharkan COVID-19 sebagai pandemik pada 11 Mac.

Menurut badan kesihatan global itu jumlah kematian di seluruh dunia sudah melebihi 996,000 orang, dengan bilangan kes 33,034,598. – Bernama


Anwar terdesak, jangan percaya!

BANGI, 5 Safar 1442H, Rabu – Dakwaan Datuk Seri Anwar Ibrahim kononnya mendapat sokongan kukuh daripada Ahli Parlimen untuk membentuk Kerajaan Persekutuan baharu, hanya menonjolkan tindakan terdesak Presiden PKR itu.

Presiden Barisan Jemaah Islamiah Se-Malaysia (BERJASA), Datuk Dr Badhulhisham Abd Aziz berkata, Anwar mengambil langkah tidak rasional apabila mendakwa mendapat majoriti meyakinkan untuk dipersembahkan kepada Yang di-Pertuan Agong.

“Kita tidak boleh percaya kerana langsung (Anwar) tidak menyatakan jumlah sokongan yang diperoleh.

“Dan kita tahu dalam keadaan negara sekarang ini, perkara yang dibuat itu walaupun (Anwar) kata bukan pintu belakang, tetapi ia sama juga dengan yang lepas,” katanya.

Anwar hari ini mendakwa memperoleh majoriti kukuh untuk membentuk sebuah kerajaan baharu dengan matlamat membela nasib rakyat.

Beliau memaklumkan mendapat sokongan Ahli Parlimen daripada pelbagai parti termasuk dalam kalangan Melayu dan Islam.

Ahli Parlimen Port Dickson itu berkata, beliau sudah mendapat perkenan untuk mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, semalam, namun ditangguhkan selepas baginda mendapatkan rawatan di Institut Jantung Negara (IJN).

Mengulas perkara itu, Dr Badhulhisham berkata, sidang media Anwar hanyalah pengumuman biasa dan tidak boleh dipercayai selagi belum ada sebarang kenyataan daripada istana atau pihak rasmi.

Katanya, sekarang adalah bukan waktu sesuai untuk mana-mana pihak berebut kuasa, dan sepatutnya fokus kepada agenda rakyat serta pemulihan ekonomi neegara.

“Ini yang kita kesalkan apabila ahli politik mengambil kesempatan daripada situasi haru-biru politik negara untuk mendapatkan habuan.

“Sekarang patutnya fikirkan agenda rakyat, bagaimana nak putuskan rantaian COVID-19 dan cara memulihkan ekonomi negara.

“Banyak perkara penting lagi daripada berfikir untuk berebut kuasa. Malangnya mereka tiada agenda untuk membawa perubahan kepada rakyat,” katanya.


Pengasas Sugarbook mengaku tak bersalah

SHAH ALAM, 12 Rejab 1442H, Rabu – Pengasas laman sesawang dan aplikasi temu janji ‘Sugarbook’ didakwa di Mahkamah Majistret, di sini, hari ini atas tuduhan menyiarkan kenyataan bertajuk ‘Top 10 Sugarbaby University In Malaysia’ yang mengakibatkan ketakutan atau kegentaran kepada orang awam.

Pengusaha IT, Chan Eu Boon, 34, mengaku tidak bersalah setelah pertuduhan dibacakan kepadanya di hadapan Majistret Sabreena Bakar @ Bahari.

Dia didakwa menggunakan laman web, http://technave.com, untuk menerbitkan catatan bertajuk ‘Top 10 Sugarbaby University In Malaysia’ dengan niat menimbulkan ketakutan atau kebimbangan kepada orang ramai pada jam 10 pagi, pada 10 Februari.

Kenyataan itu dilihat di sebuah universiti awam, di sini pada jam 6.26 petang hari yang sama.

Tertuduh didakwa di bawah Seksyen 505 (b) Kanun Keseksaan membawa hukuman penjara hingga dua tahun atau denda atau kedua-duanya, jika sabit kesalahan.

Timbalan Pendakwa Raya, Aliff Asraf Anuar Sharuddin mencadangkan, jaminan RM100,000 kerana ia kesalahan serius susulan keterangan dimuat naik tertuduh boleh menyebabkan ramai rakyat terpengaruh dengan aplikasi itu.

Peguam T. Shashi Devan, yang mewakili tertuduh bagaimanapun meminta jumlah yang lebih rendah.

Beliau mengatakan bahawa jumlah itu tidak masuk akal dan bahawa anak guamnya tidak berisiko melarikan diri.

Mahkamah menetapkan jaminan RM10,000 dengan seorang penjamin dan memerintahkan tertuduh menyerahkan pasportnya ke mahkamah.

Kes ini ditetapkan untuk sebutan semula pada 26 Mac.

Pengasas platform temu janji itu ditangkap di sebuah kondominium di Mont Kiara, Kuala Lumpur, pada 17 Februari.

Polis dilaporkan telah menerima 74 laporan di seluruh negara berkaitan dengan kes ini.

Semasa siasatan awal, suspek mengaku sebagai pengasas Sugarbook.

Pada 15 Februari, Suruhanjaya Komunikasi dan Multimedia Malaysia (SKMM) menyekat akses ke laman web Sugarbook kerana didakwa melanggar undang-undang penggunaan kemudahan atau perkhidmatan rangkaian.

Namun, difahamkan bahawa pembangun Sugarbook kemudian membuat laman web alternatif untuk membolehkan penggunanya mengakses laman web yang disekat.

SKMM mengatakan pihaknya sedang memantau serta menyiasat Sugarbook dan akan mengambil tindakan terhadap pengguna atau pemilik platformnya jika mereka melanggar undang-undang.


PDRM akan panggil Ahmad Zahid, Anwar Ibrahim: KPN

KLANG, 28 Syaaban 1442H, Sabtu – Polis Diraja Malaysia (PDRM) akan memanggil Presiden UMNO, Datuk Seri Dr Ahmad Zahid Hamidi dan Presiden PKR Datuk Seri Anwar Ibrahim bagi merekodkan keterangan berhubung rakaman perbualan audio yang dikaitkan dengan kedua-dua mereka, yang tular di media sosial baru-baru ini.

Ketua Polis Negara, Tan Sri Abdul Hamid Bador berkata, ia adalah tindakan yang perlu diambil; dan apabila tiba masa yang sesuai, pegawai penyiasat akan merakamkan kenyataan kedua-dua mereka.

“Sekiranya mereka merasakan diri mereka teraniaya atau difitnah, mereka boleh tampil untuk membuat aduan, kertas siasatan dijalankan melalui sudut ini,” katanya kepada media selepas Majlis Pelancaran Taman Angkat Amanita Kontinjen Selangor, di Tapak Padang Surau An-Nur di sini hari ini.

Beliau berkata, sekiranya terdapat banyak laporan mengenai perkara itu dibuat oleh orang ramai kerana merasa tertekan, cemas dan gempar, maka pihak polis mempunyai sebab untuk membuka kertas siasatan dan menyiasat perkara itu.

Katanya, kertas siasatan telah pun dibuka berkenaan rakaman berkenaan, dan rakaman audio telah dihantar ke makmal forensik untuk mengesahkan kesahihannya.

Rakaman audio perbualan di antara dua individu yang dikatakan mirip suara Ahmad Zahid dan Anwar tersebar itu telah tersebar dengan meluas di media sosial dan blog, didakwa berlaku selepas Perhimpunan Agung UMNO, baru-baru ini.

Sementara itu, Abdul Hamid berkata, beliau tidak dapat memberikan tempoh berapa lama masa akan diambil untuk analisis rakaman audio berkenaan.

“Dalam apa juga kes kita cuba dapatkan penyelesaian yang cepat agar siasatan itu disegerakan,” katanya.

“Hasil analisa akan diangkat kepada Jabatan Peguam Negara,” tambahnya. -Bernama


Bangladesh gesa PBB iktiraf Palestin negara merdeka

DHAKA, 29 Rabiulakhir 1443H, Sabtu – Bangladesh menggesa masyarakat antarabangsa untuk melakukan lebih banyak lagi tindakan bagi mencapai penyelesaian yang adil dan berkekalan kepada krisis Palestin, dengan mengiktiraf sebuah negara merdeka dan sah di Pertubuhan Bangsa-Bangsa Bersatu (PBB).

“Masyarakat antarabangsa mesti melakukan usaha yang tulen bagi menangani punca krisis Palestin, dan menamatkan pencerobohan Israel,” kata Duta Besar Bangladesh ke PBB, Rabab Fatima ketika berucap di Perhimpunan Agung PBB, semalam.

Fatima mengulangi sokongan Bangladesh yang tidak berbelah bahagi dan teguh hanya untuk rakyat Palestin bagi kemerdekaan sebuah negara, berdaya maju dan berdaulat, dengan Baitulmaqdis Timur sebagai ibu kotanya, di bawah penyelesaian dua negara berdasarkan sempadan sebelum 1967.

Beliau menambah bahawa pematuhan negara pengganas Israel terhadap semua hak asasi manusia antarabangsa dan undang-undang kemanusiaan, serta resolusi PBB yang berkaitan termasuk resolusi 2334 (2016) mesti dipastikan.

“Kesinambungan perdebatan Palestin di sini adalah peringatan yang nyata mengenai kegagalan masyarakat antarabangsa untuk melindungi hak rakyat Palestin yang tidak boleh dipisahkan,” katanya.

Beliau juga mengkritik keadaan yang semakin buruk di wilayah Palestin diduduki akibat perobohan dan rampasan rumah serta bangunan, pengusiran, pemindahan paksa dan pertumpahan darah di tangan pihak berkuasa pendudukan Israel.

Ini adalah contoh pengabaian secara terang-terangan terhadap resolusi PBB dan undang-undang hak asasi manusia serta kemanusiaan antarabangsa, katanya. – Agensi


Insiden kekecohan di HRPB: Polis tahan seorang lelaki

IPOH, 18 Rejab 1443H, Ahad – Polis menahan seorang lelaki dipercayai terbabit dalam kejadian kekecohan di pekarangan Jabatan Kecemasan Hospital Raja Permaisuri Bainun (HRPB) di sini, semalam.

Ketua Polis Perak, Datuk Mior Faridalathrash Wahid berkata, lelaki berusia lingkungan 20-an itu ditahan di tempat letak kereta di Jalan Panglima Bukit Gantang Wahab di sini, pada jam 11.50 malam dan direman selama empat bermula hari ini bagi membantu siasatan di bawah Seksyen 147 Kanun Keseksaan.

“Polis masih mengesan enam lagi lelaki tempatan (suspek) yang masih bebas,” katanya dalam satu kenyataan di sini hari ini.

Beliau berkata, insiden kekecohan di hospital itu adalah rentetan pergaduhan seorang suspek dengan ahli keluarga teman wanitanya di Jalan Sekolah di Guntong di sini.

Menurutnya, polis menerima dua laporan mengenai dua kejadian kekecohan yang saling berkaitan berlaku di HRPB dan Guntong.

Beberapa video yang tular dalam media sosial memaparkan pergaduhan sekumpulan lelaki dengan pengawal keselamatan HRPB. – Bernama


Muhyiddin sedia berdebat selagi tiada muslihat lain

BANGI, 2 Rabiulakhir 1444H, Jumaat – Pengerusi Perikatan Nasional (PN), Tan Sri Muhyiddin Yassin bersedia berdebat dengan mana-mana calon Perdana Menteri sempena Pilihan Raya Umum Ke-15 (PRU15).

Meskipun menyahut cadangan itu, beliau berkata, perdebatan itu mestilah memberi tumpuan ke arah kepentingan negara dan bukan mempunyai muslihat lain.

“Saya tiada masalah untuk berdebat selagi tujuan program tersebut tidak mempunyai muslihat pihak tertentu.

“Kalau penganjur jemput secara rasmi itu sesuai, tidak timbul reaksi tidak elok dan dibuat secara adil, saya tiada masalah untuk debat atau dialog,” katanya.

Bekas Perdana Menteri kelapan itu turut bersedia untuk berbincang mengenai isu berkaitan ekonomi, pemulihan negara, pendidikan atau antarabangsa dalam sesi debat berkenaan.

Sebelum ini, Ketua Pembangkang, Datuk Seri Anwar Ibrahim mempelawa debat secara terbuka diadakan antara calon-calon perdana menteri daripada gabungan parti politik bagi membincangkan dasar untuk menentukan hala tuju negara dan bukan topik yang tidak memberi manfaat seperti isu perkauman dan pegangan agama.

Saranan itu disuarakan Pengerusi Pakatan Harapan (PH) berkenaan supaya rakyat boleh membuat penilaian sendiri menerusi hasil perdebatan.

Bagaimanapun, idea Anwar itu ditolak oleh Ismail Sabri kerana menyifatkan debat berkenaan tidak mencapai sesuatu yang besar selain menganggap ia bukan budaya di negara ini.


Abang Johari harap kerajaan Persekutuan terus hormati hak, keistimewaan Sarawak

KUCHING, 23 Muharram 1443H, Rabu – Ketua Menteri Sarawak Datuk Patinggi Abang Johari Tun Openg amat berharap kepimpinan Kerajaan Persekutuan yang baru sahaja mengambil alih tampuk pemerintahan negara agar terus menghormati hak dan keistimewaan negeri ini.

Beliau juga berharap Kerajaan Persekutuan terus prihatin terhadap keinginan rakyat Sarawak supaya mana-mana hak yang sudah terhakis di bawah Perjanjian Malaysia 1963 (MA63) dikembalikan semula kepada negeri ini.

“Para pemimpin kita terdahulu bersetuju menubuhkan Malaysia dengan beberapa syarat dan keistimewaan untuk satu tujuan, iaitu bagi membawa Sarawak ke era yang lebih cemerlang dari segi pembangunan sosioekonomi.

Saya, seperti anak-anak Sarawak yang lain, juga ingin melihat hak dan keistimewaan Sarawak seperti yang termaktub dalam Perlembagaan dan Perjanjian Malaysia 1963 dihormati oleh Kerajaan Persekutuan dan dikuatkuasakan seperti yang sepatutnya,” katanya dalam ucapan sempena Sambutan Hari Kebangsaan 2021 peringkat Negeri Sarawak di sini.

Pada majlis sambutan memperingati Hari Kebangsaan 2021 yang diadakan dalam skala kecil itu, Yang Dipertua Negeri Sarawak Tun Abdul Taib Mahmud dan isterinya, Toh Puan Raghad Kurdi Taib, menjadi tetamu kehormat dan majlis itu turut dihadiri menteri-menteri negeri, ketua jabatan dan ketua kaum.

Abang Johari turut berterima kasih kepada kepimpinan Kerajaan Persekutuan dalam tempoh 17 bulan yang lepas kerana telah menunjukkan keprihatinan kepada impian rakyat Sarawak yang ingin menikmati hasil mahsul negeri mereka sendiri walaupun akur sebahagiannya perlu disumbang kepada pembangunan negara.

Sementara itu, beliau berkata kerajaan negeri sedang berusaha untuk melaksanakan program pemberian vaksin bagi 289,200 individu berumur dari 12 hingga 17 tahun atau 9.94 peratus daripada penduduk Sarawak, dengan penyeliaan oleh Kementerian Kesihatan dan Jawatankuasa Pengurusan Bencana Negeri.

“Kerajaan amat berharap ibu bapa dapat memberi kerjasama sepenuhnya kepada pihak berkuasa untuk memudahkan dan melicinkan pelaksanaan program ini nanti,” katanya.

Abang Johari berkata setakat semalam, program pemberian vaksin di Sarawak sudah mencapai 91 peratus atau 1,879,360 bagi dos pertama daripada 2,066,000 individu yang layak berumur 18 tahun ke atas sudah menerima suntikan.

“Sementara bagi dos kedua seramai 1,821,499 individu atau 88.2 peratus daripada individu 18 tahun ke atas yang layak telah melengkapkan vaksinasi,” katanya. – Bernama


Anwar mesti kotakan janji singkir individu terbabit rasuah

Oleh Zuhayati Yazid

BANGI, 11 Jamadilakhir 1444H, Rabu – Datuk Seri Anwar Ibrahim wajar merehatkan Datuk Seri Ahmad Zahid Hamidi, sekiranya terbukti timbalannya bersalah dalam kes salah laku kuasa dan rasuah.

Tindakan itu penting bagi membuktikan ketelusan kerajaan pimpinannya selain mengelak dianggap retorik dalam perjuangan menentang rasuah.

Penganalisis politik Universiti Utara Malaysia (UUM), Prof Dr Mohd Azizuddin Mohd Sani berkata, buat masa ini kes membabitkan Zahid masih berjalan dan belum dijatuh hukum.

“Sekiranya terbukti bersalah, Anwar perlu bertindak tegas dan mengotakan janjinya untuk menyingkir individu yang terlibat dengan salah laku.

“Ini penting kerana janjinya untuk buat perubahan dalam negara yang sudah lama berdepan kes ketirisan dan rasuah melibatkan ahli politik.

“Langkah berkenaan juga bagi memastikan sokongan rakyat kepada Perdana Menteri itu terus kukuh dan bukan sekadar retorik dalam perjuangan politik,” katanya ketika dihubungi Ismaweb.net, hari ini.

Mengulas lanjut, Prof Azizuddin berkata, dalam perutusan tahun baharu, Anwar sekali menegaskan tidak bertolak ansur sekiranya mendapati ada pihak mengamalkan rasuah dan salah guna kuasa.

Justeru, jika Anwar tidak mengotakan janji, sokongan rakyat terhadapnya akan pudar selain bakal berdepan masalah pada masa hadapan.

Terdahulu, Anwar menegaskan, beliau tidak akan bertolak ansur dengan tindakan segelintir penjawat awam yang mengamalkan rasuah dan salah guna kuasa.

Perdana Menteri berkata, walaupun ada perubahan, masih ada sekelompok kecil kakitangan kerajaan masih mencuba untuk mengutip habuan dan ‘hadiah’ besar.


Tarik balik peruntukan RM15 juta kepada sekolah persendirian Cina

Oleh Siti Hafidah Abd Ghaffar

BANGI, 29 Safar 1443H, Rabu – Peruntukan khas RM15 juta yang diberikan kepada sekolah persendirian Cina di seluruh negara jelas menyalahi peraturan dan Perlembagaan Persekutuan.

Tambahan pula, banyak Sekolah Menengah Persendirian Cina (SMPC) yang kelihatan mewah dan sedia dibantu oleh ‘tauke-tauke’ kaya berbanding ratusan institusi pondok dan tahfiz yang masih tetap menghayati sistem pendidikan kebangsaan namun kekal daif.

Lebih menghayat hati banyak yang terjejas dan bermungkinan ditutup akibat pandemik COVID-19 yang sedang dihadapi.

Atas sebab itu, Majlis Perundingan Melayu (MPM) menggesa kerajaan segera menarik balik peruntukan berkenaan bahkan bertegas dan tidak tunduk kepada sebarang ugutan, sebaliknya menghormati keluhuran Perlembagaan dan kedaulatan undang-undang.

Pengerusi Biro Pembangunan Ummah dan Komuniti MPM, Kamal Shukri Abdullah Sani berkata, walaupun mungkin jika dikaitkan dengan konsep Keluarga Malaysia, jelas hal itu kurang tepat.

“Konsep ‘Keluarga Malaysia’ pastinya tidak termasuk konsep SMPC tersebut.

“Manakan boleh diumpamakan jadi satu keluarga kalau dalam banyak hal jelas pihak berkenaan degil dan melawan induk ketua keluarga, tidak mahu bersama-sama bersatu hati membina satu dasar dan falsafah kebangsaan demi keluarga bahagia yang harmoni.

“…berucap dalam keluarga dengan satu bahasa yang sama dalam rumah tangga yang sama, menghormati Perlembagaan dan undang-undang sedia ada,” katanya dalam kenyataan kepada Ismaweb.net.

Mengulas lanjut, beliau berkata, peruntukan tersebut sepatutnya digunakan untuk membaiki sekolah yang patuh mengikuti sistem kebangsaan.

“…seperti sekolah kebangsaan sendiri yang masih daif dan banyak fizikal bangunannya teruk, atap yang bocor dan dinding penuh berlubang,” katanya.

Terdahulu, Presiden Dong Zong, Tan Tai Kim berkata, Kementerian Kewangan telah meluluskan peruntukan berjumlah RM15 juta untuk 63 sekolah persendirian Cina di seluruh negara.

Perkara ini disahkan oleh Timbalan Menteri Pendidikan, Mah Hang Soon.

Tanpa segan silu, Tai Kim turut menceritakan proses untuk mendapatkan dana tersebut – yang mana Presiden MCA, Wee Ka Siong telah menulis surat kepada Kementerian Kewangan memohon peruntukan untuk SMPC.

Peliknya, pengesahan itu bercanggah dengan kenyataan Menteri Pendidikan, Datuk Dr Radzi Jidin bahawa Kementerian Pendidikan tidak pernah menyalurkan sebarang peruntukan kepada sekolah persendirian.


Syor tarik balik lesen pemilik pub, kelab malam operasi ketika PKPP

KUALA LUMPUR, 26 Muharram 1442H, Isnin – Polis Diraja Malaysia (PDRM) dan pihak berkuasa tempatan (PBT) disyorkan mengambil tindakan lebih tegas terhadap pemilik pub dan kelab malam yang beroperasi ketika Perintah Kawalan Pergerakan Pemulihan (PKPP) termasuk mengheret mereka ke mahkamah dan menarik balik lesen operasi.

Menteri Kanan (Kluster Keselamatan) Datuk Seri Ismail Sabri Yaakob berkata, ini memandangkan kesalahan ingkar PKPP melibatkan aktiviti di pub dan kelab malam terus merekodkan kesalahan tertinggi meskipun premis ini masih dalam senarai larangan beroperasi.

“Setiap hari tangkapan melibatkan aktiviti di kelab malam dan pub tinggi kerana premis-premis ini masih tersenarai dalam senarai yang dilarang beroperasi disebabkan sukar untuk mengawal penjarakan fizikal dan prosedur operasi standard (SOP) yang lain.

“Saya sudah minta PBT kalau premis ini ada lesen kita minta agar lesen mereka ditarik dan tutup perniagaan… mungkin tindakan lebih keras boleh diambil dengan hadapkan mereka ke mahkamah untuk hukuman lebih berat seperti penjara,” katanya.

Beliau berkata demikian kepada pemberita selepas majlis Penyerahan Kad Aku Janji Pematuhan SOP COVID-19 sempena Kempen Bulan Kebangsaan Perbadanan Nasional Bhd di sini, hari ini.

Katanya, setakat ini belum ada perbincangan untuk membenarkan kelab malam dan pub kembali beroperasi.

Mengenai pemeriksaan pematuhan SOP premis perniagaan, Ismail Sabri berkata, berdasarkan laporan harian yang diterima didapati tiada tangkapan dilakukan terhadap premis perniagaan berhubung pelanggaran SOP.

“Setakat hari ini, tidak banyak premis perniagaan diambil tindakan cuma ada yang berniaga lebih masa tetapi tiada tangkapan dilakukan maka saya anggap tiada tangkapan tentulah pematuhan dilaksanakan.

Bagaimanapun ramai yang masih keliru dari segi kedudukan di meja makan, setiap individu yang duduk di meja makan itu mesti ada penjarakan fizikal tidak kiralah besar mana meja tersebut,” katanya.

Dalam pada itu, Ismail Sabri sekali lagi menegaskan bahawa tiada keperluan untuk mengenakan kuarantin terhadap mereka yang pulang dari Sabah.

“Ia hanya akan dilakukan sekiranya negeri itu diisyiharkan sebagai Zon Merah… selagi seluruh Sabah tidak diisytiharkan sebagai Zon Merah selagi itu kita tidak perlu adakan kuarantin bagaimanapun pihak Kementerian Kesihatan Malaysia akan buat kajian dari semasa ke semasa ikut pada jumlah kes berlaku,” katanya. – Bernama


Wujud kluster baharu, kejiranan di Guangzhou laksana perintah berkurung

GUANGZHOU, 18 Syawal 1442H, Ahad – Sebuah kawasan kejiranan di bandar selatan Guangzhou, China menguatkuasakan perintah berkurung selepas kes jangkitan COVID-19 meningkat di daerah itu.

Dengan jumlah penduduk hampir 15 juta orang, pusat perindustrian di utara Hong Kong itu telah melaporkan 20 kes baharu COVID-19 dalam tempoh seminggu lalu.

Satu notis dikeluarkan Biro Kesihatan Perbandaran Guangzhou pada Sabtu, yang mengenal pasti lima jalan di daerah Liwan sebagai kawasan berisiko tinggi dan mengarahkan penduduk untuk berada di rumah sehingga ujian saringan selesai.

Susulan notis itu, semua sekolah, pasar dan tempat hiburan ditutup.

Pemerintah bandar juga segera menjalankan ujian saringan secara besar-besaran dan sekitar 700,000 orang telah disaring setakat Rabu.

Sebahagian besar wilayah China mengawal penyebaran virus dengan mengetatkan arahan kuarantin setelah berlaku peningkatan kes di negara jiran.

Kluster yang muncul di Guangzhou dipercayai membabitkan seorang wanita berusia 75 tahun didapati positif varian baharu dikenal pasti dari India, kata pegawai kesihatan.

Menurut angka terbaharu Suruhanjaya Kesihatan Kebangsaan, jumlah jangkitan yang disahkan di China setakat ini adalah 91,061 kes dengan 4,636 kematian. – Agensi


Ruh tergantung disebabkan hutang

1. RASULULLAH SAW berpesan kepada para sahabat agar segera menunaikan hutang. Ia dibimbangi akan menyebabkan perhitungan amalan seseorang tidak akan selesai selagi hutangnya tidak diselesaikan. Sabda Rasulullah:

نَفْسُ المُؤْمِنِ مُعَلَّقَةٌ بِدَيْنِهِ حَتَّى يُقْضَى عَنْهُ

“Jiwa (ruh) seorang mukmin itu akan tergantung disebabkan hutangnya sehinggalah hutang tersebut diselesaikan.” (HR al-Tirmizi, dinilai Sahih oleh al-Albani)

2. Apakah yang dimaksudkan dengan ruh tergantung? Menurut al-Imam al-Suyuti, ruh yang tergantung ini adalah ruh yang terkurung sehingga urusan hutangnya diselesaikan. Manakala al-Imam al-Iraqi pula berpandangan, ruh yang tergantung ini adalah:

أمرها موقوف، لا حكم لها بنجاة، ولا هلاك؛ حتى ينظر هل يقضى ما عليها من الدين

“Urusan (kehakiman terhadap) ruh tersebut ditangguhkan, tidak ditentukan samada berjaya atau binasa (kehidupan sesudah matinya) melainkan setelah diperhatikan urusan hutangnya.

3. Menurut al-Imam al-Syaukani pula, hadis ini adalah peringatan yang diberikan oleh Rasulullah kepada kita dan para waris agar menyelesaikan segera urusan hutang si mati.

4. Dalam dalam hadis yang lain pula Rasulullah SAW mengingatkan kita bahawa sekalipun seseorang itu mendapat kedudukan syahid, semua dosanya boleh diampunkan melainkan bab hutang. Sabda Rasulullah:

يغفر الله للشهيد كل ذنب إلا الدين

“Allah mengampunkan semua dosa yang pernah dilakukan oleh seorang yang mendapat mati syahid melainkan hutang.” (Sahih Muslim)

5. Malah Rasulullah mengajar kita agar sentiasa berdoa kepada Allah mudah-mudahan dipermudahkan urusan kita dalam perkara hutang. Maka amalkanlah doa yang diajarkan oleh Baginda Nabi ini:

اللَّهُمَّ إِنِّي أَعُوذُ بِكَ مِنْ الْهَمِّ وَالْحَزَنِ وَأَعُوذُ بِكَ مِنْ الْعَجْزِ وَالْكَسَلِ وَأَعُوذُ بِكَ مِنْ الْجُبْنِ وَالْبُخْلِ وَأَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ

Semoga Allah membimbing kita.

Dr. Ahmad Sanusi Azmi


Pembinaan plaza tol Genting Highlands di jalan persendirian

KUALA LUMPUR, 13 Rabiulakhir 1445H, Sabtu – Pembinaan plaza tol di jalan menaiki Genting Highlands menerusi Gohtong Jaya bukan berada di bawah bidang kuasa Kementerian Kerja Raya (KKR) dan Lembaga Lebuhraya Malaysia (LLM).

LLM dalam kenyataan hari ini memaklumkan pembinaan tol berkenaan seperti yang tular baru-baru ini berlaku di jalan persendirian dan tidak mempunyai kaitan dengan Lebuhraya bertol Kuala Lumpur-Karak (KL-Karak).

“… projek pembinaan ini bukan di bawah bidang kuasa KKR/LLM kerana ia bukan jalan yang diwartakan sebagai jalan persekutuan,” menurut kenyataan itu.

Sebelum ini, Ahli Parlimen Bentong Young Syefura Othman memaklumkan bahawa sebarang usaha projek pembangunan atau kemajuan di tanah persendirian harus mendapat Kebenaran Merancang daripada pihak berkuasa tempatan.

Dalam kenyataan pada 21 Okt, beliau menyatakan Pihak Majlis Perbandaran Bentong dan Kerajaan Negeri Pahang masih tidak menerima apa-apa permohonan berkenaan pembinaan plaza tol itu dan arahan henti kerja telah dikeluarkan oleh Majlis Perbandaran Bentong.- Bernama


Tol percuma seterusnya 24 April

KUALA LUMPUR, 2 Syawal 1444H, Ahad – Tol percuma empat hari untuk semua kelas kenderaan di 33 lebuh raya di seluruh negara, yang bermula pada 19 April berakhir pada 11.59 malam Jumaat (21 April), kata Lembaga Lebuhraya Malaysia (LLM).

Dalam satu kenyataan yang disiarkan di laman Facebooknya, LLM mengingatkan pengguna lebuh raya bahawa hari pengecualian tol seterusnya ialah pada 24 April.

“Oleh itu, pengguna jalan raya digesa memastikan baki pada kad Touch & Go dan e-dompet mereka mencukupi sebelum memasuki mana-mana lebuh raya,” kata kenyataan itu.

Pada 18 April, Perdana Menteri, Datuk Seri Anwar Ibrahim mengumumkan Inisiatif Tol Rahmah selama empat hari di semua lebuh raya sempena Hari Raya Aidilfitri tahun ini.

Beliau berkata, pengguna lebuh raya akan menikmati perjalanan tol untuk pulang ke kampung halaman dari 19 April hingga 21 April dan juga pada 24 April.


PETRONAS temui gas baharu di Sarawak

KUALA LUMPUR, 12 Rejab 1442H, Rabu – Aktiviti PETRONAS yang meneroka telaga Dokong-1 di Blok SK417 Kontrak Perkongsian Pengeluaran (PSC) membuahkan hasil apabila menemui gas baharu.

Telaga berkenaan terletak di perairan cetek Daerah Baram, kira-kira 90 kilometer dari pantai Sarawak.

Petronas Carigali Sdn Bhd, anak syarikat PETRONAS memiliki 20 peratus penyertaan kepentingan di Blok SK417 PSC.

Selain itu, pengendalinya, PTT Exploration and Production Public Company Ltd (PTTEP) menerusi anak syarikat milik penuh, PTTEP HK Offshore Ltd memiliki 80 peratus kepentingan.

PSC itu dimeterai pada Mac 2018 daripada Pusingan Bidaan Malaysia 2017.

Naib Presiden Kanan Pengurusan Petroleum Malaysia PETRONAS, Mohamed Firouz Asnan berkata, telaga penerokaan Dokong-1 adalah salah satu daripada beberapa aktiviti penerokaan di Malaysia yang berjaya kebelakangan ini.

“Penjanaan hasil daripada penemuan gas di Daerah Baram boleh disokong menerusi infrastruktur sedia ada dan akan menyumbang kepada aspirasi PETRONAS untuk menyampaikan bekalan tenaga yang dipercayai, stabil serta lebih bersih ke pasaran domestik dan global,” katanya seperti dilapor Berita Harian.

Beliau berkata, penemuan Dokong-1 itu menghidupkan semula keseluruhan landskap penerokaan Daerah Baram, sekali gus mengukuhkan rangkaian bekalan gasnya sebagai sebahagian sistem gas Sarawak yang lebih besar.

“PETRONAS bersama pihak-pihak PSC, kini sedang melaksanakan penilaian selanjutnya untuk menentukan kedudukan penuh penemuan terbabit,” katanya.

Dokong-1 adalah telaga penerokaan di kawasan baharu yang berjaya digerudi pada kedalaman 3,810 meter pertengahan bulan lalu.

Penemuan kolum gas berukuran lebih daripada 80 meter di takungan Pertengahan ke Akhir Miocene Cycle VI-VII mengesahkan lagi potensi baki prospeknya di Daerah Baram.

Penemuan gas bebas bahan cemar di Dokong-1 bukan saja menghidupkan semula aktiviti perairan cetek Baram, malah membuktikan kehadiran banyak gas di kawasan berkenaan.

PETRONAS akan menawarkan empat blok perairan cetek di Sarawak sebagai sebahagian daripada Pusingan Bidaan Malaysia 2021, yang akan berlangsung Jumaat ini.


Tiga stesen rekod sungai paras bahaya di Johor

JOHOR BAHRU,  19 Jamadilawal 1442H, Ahad  – Tiga stesen yang merekodkan data aras sungai di negeri ini, telah mencatatkan tiga sungai berada pada aras bahaya yang boleh menyebabkan banjir setakat 1 petang ini, manakala enam lagi merekodkan aras waspada.

“Tiga stesen tersebut ialah Sungai Lenik di Ladang Chaah, Segamat yang merekodkan paras air 6.69 meter melebihi paras bahaya enam meter; Sungai Johor, Rantau Panjang di Kota Tinggi mencatatkan aras air 10.44 meter (m) melebihi 9.80m (paras bahaya) dan Sungai Skudai di Kampung Laut, Johor Bahru mencatatkan paras 7.03m berbanding paras bahaya tiga meter,” menurut data berkenaan.

Sementara itu, stesen Sungai Muar di Sungai Senduk (Tangkak); Sungai Bekok di Yong Peng (Batu Pahat); Sungai Senggarang di Senggarang (Batu Pahat), Sungai Johor (Kota Tinggi); Sungai Skudai, Kampung Separa (Johor Bahru) dan Sedili Kechil (Kota Tinggi), berada di paras waspada.

Menurut data jabatan Pengairan dan Saliran di laman web publicinfobanjir.water.gov.my, aras bahaya bermaksud aras air sungai mula melimpah dan boleh menyebabkan banjir, dan perpindahan perlu dilaksanakan jika perlu, manakala aras waspada bermaksud aras air sungai mula meningkat dari aras normal.

Sementara itu, Kota Tinggi menerima hujan lebat tertinggi semalam dengan 13 stesen di Kota Tinggi menerima hujan sangat lebat antara 138 milimiter (mm) sehingga 274mm, diikuti 10 stesen di Johor Bahru yang turut merekodkan hujan sangat lebat antara 124mm dan 214mm.

“Stesen Bukit Pelali, Kota Tinggi merekodkan penerimaan hujan tertinggi iaitu 326mm; diikuti Sungai Kahang, Kampung Contoh di Kluang merekodkan 290mm; dan Stesen Ulu Sebol, Kota Tinggi sebanyak 274mm,” menurut data terbabit.

Bagi tempoh tengah malam tadi sehingga 1 petang tadi, empat stesen di Mersing iaitu stesen Pengkalan Batu, Stor JPS, Empangan Labong dan Jemari merekodkan penerimaan hujan antara 100mm hingga 192mm.

Setakat 12 tengah hari tadi, banjir di Johor merekodkan jumlah mangsa seramai 6,248 mangsa daripada 1,628 keluarga berbanding 5,818 mangsa daripada 1,540 keluarga yang direkodkan pagi tadi melibatkan tujuh daerah. -Bernama


Pemberian vaksin COVID-19 cecah 6.3 juta dos setakat semalam

KUALA LUMPUR, 12 Zulkaedah 1442H, Rabu – Setakat semalam, pihak berkuasa telah memberikan keseluruhan 6,301,727 dos vaksin COVID-19 kepada penduduk di negara ini, kata Menteri Kesihatan Datuk Seri Dr Adham Baba hari ini.

Beliau berkata jumlah itu merangkumi 4,574,685 penerima dos pertama dan 1,727,042 individu yang menerima dos kedua, sekali gus melengkapkan vaksinasi mereka.

Lima negeri yang mencatatkan penerimaan kedua-dua dos tertinggi ialah Selangor dengan 226,093 diikuti Sarawak (188,852), Johor (183,709), Perak (158,991) dan Kuala Lumpur (151,632), katanya dalam hantaran menerusi Twitter.

Mengenai vaksinasi harian bagi Program Imunisasi COVID-19 Kebangsaan, Dr Adham berkata sebanyak 250,529 dos diberikan semalam berbanding 235,623 dos hari sebelumnya.

Katanya daripada jumlah itu, 190,244 merupakan penerima dos pertama manakala 60,285 lagi dos kedua. – Bernama


MN tidak akan terkubur cuma perlu semangat baru: Khairuddin

BANGI, 12 Muharram 1444H, Rabu – Biar pun pemimpin UMNO dan PAS saling serang-menyerang namun tindakan berkenaan langsung tidak menjejaskan kedudukan Muafakat Nasional (MN) sehingga memberi gambaran gagasan berkenaan akan ternoktah.

Ahli Parlimen Kuala Nerus, Datuk Dr Khairuddin Aman Razali berkata, rakyat kini khususnya Melayu Islam perlu tekad membuat pilihan sama ada memilih PAS atau UMNO sekiranya berlaku pertembungan dua parti itu dalam Pilihan Raya Umum ke-15 (PRU15).

Tegaskan keadaan itu sekali gus mampu mengelak berlakunya perpecahan undi.

“Biasalah bila ada serangan mesti ada pemimpin yang membalas serangan. Itu biasa, tetapi pemimpin lain mahu penyatuan maka mereka redakan keadaan.

“Jadi, tak perlu kita buat kata putus MN telah terkubur, setakat ini tak ada pemimpin sama ada dari PAS atau UMNO yang berani mengisytiharkan.

“Selagi ada pimpinan yang sayangkan MN, ia tidak akan terkubur dan akan terus relevan,” katanya dalam temu bual bersama di portal tempatan, hari ini.

Khairuddin menjelaskan biar pun masing-masing saling menyerang namun kedua-dua masih sayangkan penyatuan yang dibina bersama demi menyatukan ummah.

Beliau dalam masa sama memberi jaminan MN tidak akan terkubur sebaliknya memerlukan semangat baru.

“Mungkin selepas PRU kerana ketika itu masing-masing, UMNO dan PAS tak lagi panas, sudah dapat habuan masing-masing mereka boleh kembali bersama,” katanya.

Tegas beliau walaupun PAS dan UMNO perlu kekal bekerjasama dalam MN namun ia tidak bermaksud BERSATU pula perlu disingkirkan dalam kerjasama politik berkenaan.

“Kita faham UMNO tak mahu BERSATU, jadi PAS perlu mainkan peranan dan menjadi orang tengah dalam menangani keadaan,” katanya.

Malah, beliau berpandangan sekiranya PAS meninggalkan UMNO semata-mata mahu bersama BERSATU dalam Perikatan Nasional (PN) ia tidak membawa sebarang keuntungan.

Malah, perkara tersebut telah terbukti ketika gabungan itu tewas dalam Pilihan Raya Negeri (PRN) Melaka dan Johor.

Bagaimanapun, beliau menjelaskan perkara demikian adalah hak dan keputusan Presiden PAS untuk berijtihad dengan cara mereka.

Terbaharu, Presiden UMNO, Datuk Seri Dr Ahmad Zahid Hamidi menuduh Presiden PAS, Tan Sri Abdul Hadi Awang takut kehilangan banyak kerusi jika pilihan raya dipercepatkan selepas menggelar pihak yang mahu mempercepatkan PRU15 sebagai kumpulan kemaruk kuasa


Tangisan Rasulullah ﷺ untuk kita

RASULULLAH ﷺ sering memikirkan tentang kita. Ya, kita (umatnya). Kadangkala, bimbang akan kelalaian dan kealpaan umatnya, Rasulullah ﷺ tiba-tiba menangis.

2. Pernah satu ketika berlaku gerhana matahari di zaman Nabi ﷺ. Keadaan mendung dan kelam ini mengingatkan Rasulullah ﷺ tentang azab yang menimpa umat terdahulu di mana bumi menjadi gelap. Rasulullah ﷺ lantas melaksanakan solat gerhana. Dalam sujud yang panjang Rasulullah ﷺ menangis dan merintih:

أَلَمْ تَعِدْنِي أَنْ لا تُعَذِّبَهُمْ وَأَنَا فِيهِمْ؟ رَبِّ أَلَمْ تَعِدْنِي أَنْ لا تُعَذِّبَهُمْ وَهُمْ يَسْتَغْفِرُونَ

“Wahai Tuhanku, bukankah kau berjanji tidak akan memberikan azab terhadap umatku sedangkan aku di sisi mereka? Wahai Tuhanku, bukankah kau berjanji tidak akan mengazab mereka sedangkan mereka beristighfar?” (HR Tirmizi, al-Shamail; Muslim, Sahih)

3. Malah, menurut Abdullah ibn Amru, ketika Rasulullah ﷺ membaca ayat berkenaan doa Nabi Ibrahim terhadap umatnya (surah Ibrahim: 36) dan tentang doa Nabi Isa tentang umatnya (al-Maidah:118), Rasulullah ﷺ tiba-tiba menangis lalu berdoa:

اللهُمَّ أُمَّتِي أُمَّتِي

“Ya Allah, umatku, umatku.” (HR Muslim)

4. Sayang sungguh Rasulullah ﷺ pada kita. Dalam solat, Baginda menangis kerana teringatkan kita. Ketika membaca Quran, teringat lagi tentang kita lalu Baginda menangis. Betapa sayang Rasulullah ﷺ pada kita.

Mari perbanyakkan selawat buat Baginda Nabi.

Allahumma salli ‘ala Saidina Muhammad.

Dr Ahmad Sanusi Azmi


Rejim haram Zionis mengganas bunuh dua pejuang Palestin

NABLUS, 24 Zulhijjah 1443H, Ahad – Tentera penjajah Israel membunuh dua pejuang Palestin dalam pertempuran sebelum subuh di Tebing Barat yang diduduki pada Ahad.

Kumpulan Briged Syahid Fatah Al-Aqsa mengesahkan dua rakyat Palestin yang terbunuh di sebuah rumah di Nablus sebagai anggotanya.

Kementerian Kesihatan Palestin berkata, enam yang lain cedera dalam pertempuran itu.

Polis mendakwa, pasukan keselamatan Israel diserang oleh beberapa lelaki bersenjata ketika serbuan di luar rumah bagi menahan seorang suspek yang dikehendaki.

Sementara itu, jiran di rumah berkenaan, Naser Estitya, 60, berkata, dia terdengar bunyi tembakan dari dalam rumah sebelum tentera Israel melepaskan tembakan ke arah rumah itu.

“Mereka memanggil nama seorang, meminta dia menyerah diri,” katanya.

Gambar dari tempat kejadian menunjukkan sebahagian dinding di tingkat atas musnah.

“Satu lagi jenayah yang dilakukan oleh tentera pendudukan di bandar lama Nablus, di mana syahid telah gugur dan ramai yang cedera.

“Kami mengutuk sekeras-kerasnya jenayah ini dan memegang tanggungjawab Israel atas kesannya,” kata pegawai kanan Palestin, Hussein al-Sheikh di Twitter.

Rejim pengganas Israel meningkatkan serbuan dalam beberapa bulan kebelakangan ini di Tebing Barat selepas beberapa individu dari kawasan itu melakukan serangan jalanan di Israel.

Pihak Berkuasa Palestin yang disokong Barat kerap mengecam pencerobohan itu. – Agensi


Arab Saudi sasar bina bangunan tertinggi di bandar mega futuristik NEOM

RIYADH, 2 Zulkaedah 1443H, Khamis – Arab Saudi menyasarkan untuk membina bangunan tertinggi di dunia di bandar mega futuristik NEOM, mengalahkan bangunan lain di negara ini termasuk di Dubai.

Menurut Bloomberg, sumber yang dahulunya bekerja dengan projek NEOM memaklumkan, bahawa bangunan pencakar langit akan terbentang dari pantai Laut Merah jauh ke padang pasir, yang mengandungi pelbagai ruang kediaman, pejabat dan kedai runcit.

Bangunan-bangunan itu dilaporkan akan memanjang secara mendatar di sepanjang tanah sejauh berpuluh-puluh batu dan menjadi sebahagian daripada ‘The Line’ – sebuah bandar sepanjang 170 kilometer (100 batu) yang direka bentuk dalam garis lurus yang sempurna sesuai untuk pejalan kaki – yang merupakan sebahagian daripada bandar mega yang lebih besar, NEOM di wilayah Tabuk barat laut Arab Saudi.

Projek NEOM – dibiayai terutamanya melalui AS$500 bilion yang diperuntukkan oleh Dana Pelaburan Awam Arab Saudi – ditetapkan untuk menjadi bandar mega yang maju daripada segi teknologi dan mesra alam yang akan menarik pelaburan dan syarikat dari seluruh dunia.

Dengan saiz 33 kali ganda New York, ia bertujuan untuk menjadi projek futuristik yang menggunakan inovasi seperti teksi terbang, bulan tiruan dan kelas diajar oleh guru holografik.

Pada masa ini, bandar itu masih dalam pembangunan dan hanya pegawai, pekerja dan perancang tinggal di sana, tetapi pihak berkuasa menyasarkan untuk mengalu-alukan penduduk pada tahun 2024 dan menjadikan bandar itu rumah kepada berjuta-juta ‘Neomians’ menjelang 2030.

Pendedahan bahawa ia merancang membina bangunan pencakar langit tertinggi di dunia dikatakan menjadikannya usaha yang lebih hebat, dan akan mengatasi struktur buatan manusia tertinggi di dunia – Burj Khalifa setinggi 828 meter di Dubai.

Kerajaan Arab Saudi kini memiliki bangunan keempat tertinggi di dunia, hotel menara jam Abraj Al-Bait setinggi 601 meter di kota suci Makkah. – Agensi


Bajet 2023: Perlu tindakan segera tingkatkan ekonomi Bumiputera

BANGI, 3 Syaaban 1444H, Jumaat – Bajet 2023 yang akan dibentangkan Datuk Seri Anwar Ibrahim petang ini memerlukan tindakan radikal bagi meningkatkan penguasaan ekonomi Bumiputera.

Ini kerana, peruntukan kepada agensi yang memperjuangkan agenda Bumiputera masih tidak mencukupi, kata Felo Kanan Majlis Tindakan Ekonomi Melayu (MTEM), Ahmad Yazid Othman.

“Kita perlu cara dan kaedah baharu dalam Bajet  kali ini supaya  memberi kesan yang segera pada Komuniti Ekonomi Bumiputera.

“Kita juga perlu mengenal pasti pasaran atau peluang dalam sektor baharu atau berteknologi tinggi untuk membangunkan usahawan Bumiputera yang berdaya saing.

“Gejala Ali Baba perlu dihapuskan dan rasuah perlu dihapuskan agar ketirisan tidak berulang yang menjahanamkan agenda, meningkat jurang kekayaan antara rakyat Malaysia,” katanya dalam kenyataan, hari ini.

Mengulas lanjut, Ahmad Yazid menjelaskan, Bajet 2023 ini akan menjadi petunjuk terhadap jenis polisi dan program yang akan dilaksanakan kerajaan.

Sejajar dengan aspirasi Madani, kerajaan diharap tidak menjadikan pencapaian Keluaran Dalam Negeri Kasar (KDNK) sebagai sasaran utama  pelaburan asing atas kepentingan pelabur tempatan.

“Sebaliknya, kerajaan perlu memperjuangkan dasar meningkatkan gaji pekerja sebagai cara utama meningkatkan pendapatan isi rumah rakyat.

“Galakan dalam bentuk dana atau pembebasan cukai untuk mengubah semula struktur ekonomi perlu diperkuatkan agar sektor tidak didominasi oleh kumpulan lain, tetapi memacu pertumbuhan dan inovasi sekaligus mengurangkan jurang kekayaan di kalangan Bumiputera termasuk di Sabah dan Sarawak,” katanya.

Meskipun belanjawan hanya merupakan peruntukan tahunan, ia perlu seiring dengan sasaran-sasaran utama Rancangan Malaysia Ke-12 dengan matlamat jelas yang boleh diukur.

Petang ini, Anwar yang juga Menteri Kewangan dijadual membentangkan Bajet 2023 kira-kira 3 petang di Dewan Rakyat.

Sebelum ini Bajet 2023 disediakan kerajaan pimpinan bekas Perdana Menteri, Datuk Seri Ismail Sabri Yaakob tidak sempat dibahas dan diluluskan sebelum terbubarnya Parlimen, 10 Oktober lalu.


Malaysia perlu desak dunia ambil tindakan kekejaman Israel: ISMA

BANGI, 28 Ramadan 1442H, Isnin – Gerakan utama Islam, Ikatan Muslimin Malaysia (ISMA) mengecam tindakan rejim pengganas Israel melakukan kekejaman ke atas umat Islam yang sedang bersolat di Masjid al-Aqsa, baru-baru ini.

Naib Presiden ISMA, Arifin Manan berkata, pihaknya turut membantah tindakan rejim Zionis yang membenarkan pemukiman haram Yahudi mengambil alih rumah-rumah rakyat Palestin di kejiranan Sheikh Jarrah, di Baitulmaqdis Timur.

“Ia adalah perbuatan pembersihan etnik secara terancang, yang disusun Zionis Israel dan disokong oleh negara pengganas Amerika Syarikat laknatullah,” katanya dalam satu kenyataan, hari ini.

Justeru, Arifin menggesa, kerajaan Malaysia menggunakan segala saluran yang ada bagi mendesak dunia mengambil tindakan terhadap kekejaman itu.

Beliau turut menyeru kepada umat Islam di negara ini, khususnya para pemuda supaya berusaha memahami kepentingan pembebasan Palestin terutamanya Masjid al-Aqsa kepada dunia Islam, selain mendalami ilmu agama dan menjadi muslim yang syumul serta membangunkan kapasiti diri untuk menjadi manusia holistik yang bermanfaat untuk ummah.

“Membangun ekonomi ummah dengan mengutamakan produk dan perkhidmatan umat Islam.

“Menguasai teknologi-teknologi terkini dan membina teknologi baru yang bersifat ‘intervensi’ terhadap penguasaan teknologi musuh Islam.

“Menyumbang tenaga dan kewangan kepada pertubuhan-pertubuhan tempatan dan antarabangsa yang menyumbang kepada pembebasan Palestin,” katanya.

Selain itu, Arifin berkata, pihaknya meminta umat Islam di negara ini supaya bergabung dengan gerakan Islam tempatan dan antarabangsa bagi membebaskan Masjid al-Aqsa.

Malah, beliau turut menyeru muslim memperbanyakkan doa kepada Allah SWT supaya memberi kekuatan dan rahmat kepada umat Islam keseluruhan.

”Di penghujung Ramadan ini, kami menyeru kepada seluruh pemuda harapan ummah, untuk meningkatkan amal ibadah dan di dalam masa yang sama bersolidariti bersama saudara kita di Palestin.

“Semoga Allah SWT mengangkat musibah ini dari umat Islam dengan kadar segera,” katanya.

Terdahulu, penduduk Palestin melakukan bantahan apabila Mahkamah Israel meluluskan keputusan untuk mengusir tujuh keluarga Palestin dari kediaman mereka dan memihak kepada penduduk haram Yahudi pada awal tahun ini.

Bantahan itu mengakibatkan pertempuran antara penduduk Palestin di Baitulmaqdis dan polis Israel di kejiranan Sheikh Jarrah.

Persatuan Bulan Sabit Merah Palestin berkata, lebih 205 orang cedera dalam serangan Israel ke atas Masjid al-Aqsa dan kejiranan Sheikh Jarrah.

Terbaharu, persatuan itu mengemas kini angka rakyat Palestin yang cedera bertambah sebanyak kira-kira 100 orang pada Ahad.

Di dalam Masjid al-Aqsa, polis Israel melepaskan tembakan peluru getah, gas pemedih mata dan bom tangan ke arah penduduk Palestin, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Media melaporkan, dalam pertempuran itu juga, rakyat Palestin yang melakukan tunjuk perasaan hanya membaling botol plastik ke arah polis Israel.


223 penyakit berjangkit dikesan dalam kalangan mangsa banjir Kelantan

KOTA BHARU, 23 Jamadilawal 1443H, Selasa – Sebanyak 223 kes penyakit berjangkit dikesan dalam kalangan mangsa banjir di lima daerah di Kelantan sejak kejadian banjir besar pada 17 Dis lepas.

Pengarah Jabatan Kesihatan Negeri (JKN) Kelantan, Datuk Dr Zaini Hussin berkata, kesemua kes itu dikesan sejak 17 hingga 26 Dis lepas di lebih 50 pusat pemindahan sementara (PPS) yang telah dibuka dalam tempoh itu.

“Kes itu dikesan hasil ujian saringan di PPS yang dibuka di Gua Musang, Kuala Krai, Tanah Merah, Jeli dan Pasir Mas sebelum ini.

“Antara penyakit yang dikesan adalah penyakit jangkitan kulit (95), jangkitan saluran pernafasan (79), radang usus akut atau gastroenteritis (11), demam yang tidak bersimptom (lapan) dan selebihnya lain-lain penyakit biasa,” katanya kepada pemberita ketika ditemui di pejabatnya di Wisma Persekutuan, hari ini.

Mengulas lanjut, Dr Zaini berkata, orang ramai diingatkan supaya mendapatkan bekalan air dan makanan yang bersih bagi mengelak dijangkiti penyakit kencing tikus, kolera, tifoid dan keracunan makanan semasa banjir. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


MBSA keluar 101 notis kepada pemilik premis bina struktur tambahan tanpa kebenaran

SUNGAI BULOH, 22 Zulhijjah 1441H, Rabu – Majlis Bandaraya Shah Alam (MBSA) mengeluarkan 101 notis terhadap pemilik premis di sekitar Bandar Baru Sungai Buloh sejak dua hari lepas, yang didapati membina struktur tambahan pada bangunan tanpa kebenaran.

Timbalan Datuk Bandar MBSA Mohd Rashidi Ruslan berkata, kesemua notis yang dikeluarkan sejak Isnin lepas itu adalah di bawah Akta Jalan, Parit dan Bangunan 1974 (Akta 133).

Beliau berkata, notis itu dikeluarkan hasil pemeriksaan, yang mendapati ada premis kilang, restoran serta rumah kedai melakukan kerja-kerja tambahan pindaan tanpa kelulusan MBSA seperti membina ‘awning’ (pelindung matahari), dinding, binaan lantai, bahu jalan dan lain-lain struktur.

Beliau berkata demikian pada sidang media selepas operasi bersepadu bersama agensi penguat kuasa lain bagi membanteras kegiatan peniaga haram di sekitar kawasan Sungai Buloh di sini, hari ini.

Operasi itu membabitkan antaranya Polis Diraja Malaysia, Jabatan Imigresen, Jabatan Kastam, Suruhanjaya Pencegahan Rasuah Malaysia, Tenaga Nasional Berhad dan Air Selangor.

Selain itu, Mohd Rashidi berkata, beberapa struktur binaan tambahan yang tidak mendapat kebenaran turut dirobohkan semasa operasi berkenaan.

Beliau berkata, operasi itu juga membabitkan pemeriksaan terhadap gerai yang beroperasi tanpa kebenaran di bahu jalan, yang didapati mengakibatkan masalah kesesakan lalu lintas dan membangkitkan isu keselamatan pengguna jalan raya.

Jelasnya, 25 premis perniagaan tanpa lesen yang diusahakan oleh warga tempatan telah diambil tindakan dari awal tahun ini sehingga bulan lepas.

“Dalam tempoh yang sama, 19 premis perniagaan tanpa lesen yang dikendalikan oleh warga asing disita di sekitar kawasan Bandar Baru Sungai Buloh. Tindakan sitaan diambil di bawah Undang-undang Kecil Penjaja MBSA 2007 Peruntukan 19 (meninggalkan barangan perniagaan di tempat awam) dan Peruntukan 3 (menjaja tanpa lesen) serta Peruntukan 42 (kuasa sitaan),” katanya.

Dalam perkembangan lain, Mohd Rashidi mendedahkan individu yang menularkan video berkaitan isu premis perjudian di Sungai Buloh yang tular di media sosial baru-baru ini, pernah ditawarkan tapak penjaja sementara di Jalan 1A/3 di sini, namun dia menolak tawaran itu. -Bernama


Dua saksi kes rogol babit ADUN Tronoh beri keterangan tertutup

IPOH, 13 Zulkaedah 1442H, Khamis – Dua saksi termasuk mangsa kes rogol pembantu rumah membabitkan Ahli Dewan Undangan Negeri (ADUN) Tronoh Paul Yong Choo Kiong, akan memberi keterangan di Mahkamah Tinggi di sini secara tertutup, mengikut Akta Perlindungan Saksi 2009.

Hakim Datuk Abdul Wahab Mohamed berkata, keputusan itu dibuat berdasarkan hasil siasatan inkuiri yang dijalankan, yang mana terdapat keperluan bagi kedua-dua saksi dilindungi sebagaimana kehendak seksyen dalam Akta Perlindungan Saksi 2009 dan Seksyen 265A Kanun Tatacara Jenayah.

“Identiti kedua-dua saksi akan dilindungi semasa proses perbicaraan secara tertutup dan Seksyen 15 Akta Mahkamah Kehakiman 1964, akan diguna pakai.

“Kedua-dua saksi terlindung akan memberi keterangan secara tertutup di mahkamah dan hanya boleh dilihat oleh hakim, serta saksi-saksi akan dirujuk sebagai saksi terlindung,” katanya pada prosiding yang dijalankan melalui aplikasi Zoom hari ini.

Abdul Wahab berkata, pengecaman saksi juga hendaklah dilakukan secara tertutup dan identiti saksi terlindung di mana tiada sesiapa pun boleh menyiarkan nama, alamat atau foto saksi terlindung, atau sebarang keterangan yang membawa pengenalan mereka di dalam kes ini dalam apa-apa bentuk.

Bagaimanapun beliau berkata, suara saksi boleh didengari oleh pihak pendakwaan dan peguam tanpa melihat saksi, ketika memberi keterangan.

Katanya, mahkamah mengekalkan tarikh perbicaraan pada 12 hingga 16 Julai ini mengikut prosedur operasi standard (SOP) Perintah Kawalan Pergerakan yang terkini.

Pihak pendakwaan diketuai Timbalan Pendakwa Raya Mohd Fitri Sadarudin, manakala manakala pasukan pembelaan terdiri daripada Datuk Rajpal Singh, Salim Bashir dan Phang Yong Nur Sarah.

Pada 28 Mei lepas, Abdul Wahab dilaporkan berkata mahkamah akan membuat inkuiri terhadap kedua-dua saksi dalam kes itu terlebih dahulu, sebelum membuat keputusan berhubung permohonan pendakwaan supaya dua saksi itu memberi keterangan secara tertutup, mengikut Akta Perlindungan Saksi 2009.

Pada 6 April lalu, Pengarah Pendakwaan Perak Datuk Jamil Aripin memaklumkan, dua saksi itu adalah peserta Program Perlindungan Saksi di bawah akta berkenaan dan menyatakan hasrat mereka untuk memberi keterangan secara tertutup, tanpa dilihat tertuduh dan peguamnya serta enggan identitinya didedahkan.

Sebelum ini, mahkamah mendengar keterangan beberapa orang saksi pendakwaan pada perbicaraan bermula pada 5 April lalu.

Paul Yong, 51, mengaku tidak bersalah atas pertuduhan merogol pembantu rumahnya warga Indonesia, di kediamannya di Meru Desa Park antara jam 8.15 malam hingga 9.15 malam pada 7 Julai 2019.

Kes itu sebelum ini disebut di Mahkamah Sesyen, namun pada 15 Dis 2020, Mahkamah Persekutuan membenarkan permohonan pembelaan supaya kes dipindahkan ke Mahkamah Tinggi untuk dibicarakan.

Paul Yong kali pertama didakwa atas pertuduhan itu di Mahkamah Sesyen di sini, pada 23 Ogos 2019 ketika beliau memegang jawatan EXCO Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak. -Bernama


Penuntut GiatMara, IKM baiki pendawaian kediaman mangsa banjir

BANGI, 20 Jamadilawal 1443H, Sabtu – Kira-kira 280 pelatih GiatMara dan Institut Kemahiran Mara (IKM) digerakkan bagi membantu kerja-kerja baik pulih pendawaian elektrik di kediaman mangsa banjir.

Kesemua pelatih akan membantu membaik pulih kerosakan kecil kenderaan, peralatan elektrik dan elektronik serta kerja selenggara perlindungan kerosakan.

Menteri Pembangunan Luar Bandar, Datuk Seri Mahdzir Khalid berkata, lokasi tumpuan sukarelawan itu adalah sekitar Taman Sri Nanding, Hulu Langat dan Padang Jawa, Klang.

“Kita memahami kesukaran penduduk berkaitan pendawaian elektrik yang rosak dan berhadapan risiko selepas rumah ditenggelami banjir.

“Mara menggerakkan inisiatif ini yang terdiri daripada pelajar Program Diploma Kompetensi Elektrik (DCS) dan Sijil Teknologi Kimpalan (STK),” katanya menerusi hantaran di Facebook, hari ini.

Pihaknya turut menggerakkan lebih 300 sukarelawan terdiri daripada warga kerjanya, anak syarikat, badan bukan kerajaan (NGO) dan pelajar bagi membantu mangsa banjir di Selangor, Pahang serta Negeri Sembilan sejak beberapa hari lalu.

Dalam pada itu, Mara juga mengenal pasti 2,008 warga kerja dan penuntutnya yang menjadi mangsa banjir.

Kesemua yang terlibat katanya akan diberikan bantuan segera termasuk wang tunai, makanan, pakaian dan keperluan lain.


Bahrain mahu terus jalin hubungan dengan negara haram

MANAMA, 11 Rabiulakhir 1444H, Ahad – Bahrain mahu meneruskan hubungan dengan negara haram Israel selepas bekas Perdana Menteri, Benjamin Netanyahu dan sekutu sayap kanannya menang dalam pilihan raya umum, kata penasihat diplomatik kepada Raja Bahrain.

Israel, di bawah kerajaan Netanyahu pada 2020, menormalkan hubungan dengan Emiriah Arab Bersatu dan Bahrain – di mana kebimbangan terhadap pengaruh serantau Iran mendominasi strategi keselamatan – di bawah pakatan normalisasi yang diuruskan  AS, yang digelar ‘Abraham Accords’.

“Kami mempunyai perjanjian dengan Israel, sebahagian daripada Perjanjian Abraham, dan kami akan berpegang kepada perjanjian.

“Kami akan bersama-sama dalam menghadapi semua ancaman,” katanya, menjawab soalan mengenai pendekatan serantau pelbagai hala terhadap keselamatan termasuk Israel.

Negara-negara Teluk dan Israel berkongsi kebimbangan terhadap program nuklear dan peluru berpandu Iran serta rangkaian proksi serantau.

Negara-negara Teluk bergantung kepada Amerika Syarikat untuk keselamatan mereka tetapi mempersoalkan komitmen AS terhadap rantau itu.

Israel dan Bahrain sedang merundingkan perjanjian perdagangan bebas yang dapat dimeterai sebelum akhir tahun, kata pegawai kedua-dua negara bulan lepas. – Agensi


Israel benar kelengkapan masuk Gaza untuk redakan ketegangan

GAZA, 17 Muharram 1443H, Khamis – Negara pengganas Israel akan membenarkan lebih banyak barang dan kelengkapan memasuki Semenanjung Gaza yang dikepung bagi projek awam serta antarabangsa susulan ketegangan yang semakin meningkat.

Keputusan itu dibuat selepas ratusan rakyat Palestin berdemonstrasi pada Rabu berhampiran pagar sempadan, menggesa Israel mengurangkan sekatan yang melumpuhkan beberapa hari selepas perhimpunan sama berakhir dengan tindakan keras tentera rejim Zionis.

Terdahulu, Pergerakan Perjuangan Islam Palestin (Hamas) yang memerintah Gaza, melarang orang ramai mendekati pagar dan tunjuk perasaan berakhir tanpa mengulangi keganasan pada Sabtu lalu yang menyebabkan seorang rakyat Palestin maut.

Badan kementerian pertahanan yang bertanggungjawab berhubung lintasan Israel dengan wilayah Palestin dalam satu kenyataan semalam berkata, pihaknya akan meningkatkan import kenderaan, barang dan peralatan baharu untuk projek awam di Semenanjung Gaza.

Ia juga termasuk mengeluarkan lebih banyak permit kepada peniaga Palestin dari Gaza untuk memasuki Israel mulai Khamis.

Kelonggaran sekatan akan ‘bergantung pada pemeliharaan keselamatan wilayah yang berterusan’ dan dapat diperluas lagi jika keadaan sempadan bertambah baik, kata badan yang dikenali sebagai COGAT.

Pegawai Hamas berkata, Mesir juga akan membuka semula sebahagian lintasan sempadan utamanya dengan Semenanjung Gaza pada Khamis.

Untuk makluman, Israel dan Mesir mengenakan sekatan besar di Gaza selepas Hamas memenangi pilihan raya dan mula memerintah wilayah itu pada tahun 2007. – Agensi


Genap 2 tahun pemergian Adib, perjuangan tetap diteruskan

BANGI, 3 Jamadilawal 1442H, Jumaat – Meskipun genap dua tahun pemergian anggota bomba, Allahyarham Muhammad Adib Mohd Kassim, perjuangan mencari kebenaran di sebalik punca kematiannya tidak akan terhenti.

Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin berkata, keadilan harus ditegakkan dengan membawa pembunuhnya ke muka pengadilan.

“Genap dua tahun perginya Muhammad Adib, seorang pejuang yang gugur untuk agama dan negara.

“Moga-moga ronya ditempatkan bersama orang-orang yang soleh dan di kalangan para syuhada,” katanya dalam satu kenyataan, hari ini.

Beliau turut mendoakan supaya pengorbanan Allahyarham dan perjuangan keluarganya terus terbela.

“Penjenayah yang terlibat mesti dibawa ke muka pengadilan, dan tidak disembunyikan atas apa jua sebab!,” katanya lagi.

Allahyarham Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham menghembuskan nafas terakhir pada 17 Disember 2018 di Institut Jantung Negara (IJN).


Masjid terbesar di Jerman kini dibenar laung azan Jumaat

BERLIN, 5 Rabiulawal 1443H, Selasa – Masjid terbesar di Jerman dibenarkan melaungkan azan menggunakan pembesar pada Jumaat selepas perjanjian antara bandar Cologne dan penduduk Islam untuk melonggarkan sekatan.

Semua 35 buah masjid di Cologne dibenarkan melaungkan azan solat hingga lima minit pada Jumaat antara tengah hari dan jam 3 petang di bawah inisiatif dua tahun.

Ia termasuk Masjid Pusat Cologne – yang dibuka pada 2018 selepas menjadi titik panas sentimen anti-muslim dari pihak kanan, terutama berikutan kemasukan pencari suaka pada 2015-2016.

“Membenarkan laungan muazin adalah tanda hormat bagi saya.

“Ini menunjukkan bahawa kepelbagaian dihargai dan menetap di Cologne,” kata Datuk Bandar, Henriette Reker di akaun Twitter

Ketika kontroversi mengenai pembangunan masjid besar, para penyokong memberi jaminan kepada orang ramai bahawa pihaknya tidak akan secara rutin melaungkan azan – yang didengari lima kali sehari di negara muslim.

Bandar itu berkata, masjid yang ingin melaungkan azan pada tengah hari Jumaat harus mematuhi had jumlah pembesar suara mereka dan memaklumkan kepada kejiranan terlebih dahulu.

Kira-kira 4.5 juta umat Islam tinggal di Jerman, kumpulan minoriti agama terbesar. – Agensi


Peluang terbaik lonjak produk tempatan, jayakan kempen BMF

Oleh Zuhayati Yazid

BANGI, 14 Rabiulakhir 1443H, Jumaat – “Inilah peluang terbaik kita lonjakkan produk tempatan sambil jayakan kempen Kempen Beli Produk Muslim atau Buy Muslim First (BMF) yang diperjuangkan selama ini’.

Demikian respons Ketua Prasarana Kempen BMF PEMBELA, Mohd Nor Izzat Mohd Johari – menyambut baik cadangan kerajaan untuk menyemak semula pengurusan pusat beli-belah yang dimiliki syarikat GLC.

Tindakan itu supaya ia diuruskan syarikat tempatan bagi memastikan peniaga khususnya Bumiputera dapat menjalankan perniagaan mereka di situ.

Noor Izzat yakin, sudah tiba masa kerajaan memperkasakan industri Perusahaan Kecil dan Sederhana (PKS) milik usahawan tempatan dan Bumiputera supaya produk itu lebih dikenali.

“Jika sebelum ini, produk-produk PKS terhad di pasar raya yang kecil, selepas ini ia mampu memberi peluang kepada usahawan untuk buktikan produk tempatan mempunyai kualiti setanding produk luar negara.

“Persekitaran berkenaan dijangka mampu memberi peluang kepada usahawan melebarkan sayap ke peringkat lebih tinggi.

“Produk tempatan sebenarnya mempunyai peluang luas tetapi sebelum ini sering berdepan dengan kekangan promosi berikutan pasaran yang terhad,” katanya ketika dihubungi Ismaweb.net, hari ini.

Bagaimanapun, beliau menggesa produk yang dibawa masuk ke pusat beli-belah tidak dianaktirikan dengan diletakkan di kawasan ‘belakang’ seperti yang pernah berlaku sebelum ini.

Sebaliknya, mestilah dihimpunkan di satu tempat bagi memudahkan pembeli mencari produk tempatan.

Pada masa sama beliau berpandangan, supaya usahawan yang terlibat diberikan kelonggaran dengan mengenakan kadar sewa yang lebih rendah selain tidak terlibat dengan caj terlindung.

“Kita harap melalui hasrat yang diketengahkan Perdana Menteri, usahawan tempatan diberikan kadar bayaran yang lebih rendah supaya mereka tidak terbeban,” katanya.


Khutbah Jumaat JAIS ajak rakyat hargai nikmat keamanan negara

BANGI, 30 Muharram 1442H, Jumaat – Keselamatan, kestabilan politik dan kemajuan adalah tiga asas penting kepada keutuhan sesebuah negara, kata khutbah Jumaat hari ini.

Khutbah Jabatan Agama Islam Selangor (JAIS) itu mengingatkan rakyat mengenai tingginya nilai nikmat keselamatan, kestabilan politik dan kemajuan yang perlu dijaga dengan baik.

Katanya, semua nikmat itu mungkin akan ditarik sekiranya rakyat kufur dan ingkar kepada Allah, selain melanggar serta mengkhianati undang-undang negara.

“Adakah kita mahu Malaysia diceroboh? Sanggupkah kita biarkan Malaysia dalam keadaan huru-hara.

“Mahukah kita lihat Malaysia mundur dan hancur? Oleh itu, sudah pasti kita tidak rela berlakunya perkara yang buruk kepada negara kita.

“Hari Malaysia menginsafkan kita untuk sama-sama bertanggungjawab menjaga negara kita,” kata khutbah.

Khutbah berkata, tiga asas penting itu yang menyebabkan pemimpin terdahulu telah memperjuangkan untuk menggabung negeri-negeri Tanah Melayu termasuk Sabah dan Sarawak sebagai satu Persekutuan yang diberi nama Malaysia pada 16 September 1963.

“Usaha-usaha dalam merealisasikan penubuhan Malaysia bukanlah satu perkara yang mudah dan terpaksa berhadapan dengan pelbagai halangan dan cabaran yang mendatang.

“Namun atas kebijaksanaan pemimpin dan semangat toleransi antara pelbagai pihak, Malaysia pada hari ini berjaya menjadi sebuah negara yang maju, makmur, aman dan sentosa,” katanya.


BERJASA lancar petisyen desak SPRM tutup portal Mandarin

BANGI, 1 Safar 1442H, Sabtu – Barisan Jemaah Islamiah Se-Malaysia (BERJASA) hari ini melancarkan petisyen mendesak Suruhanjaya Pencegahan Rasuah Malaysia (SPRM) menutup segera portalnya dalam bahasa Mandarin.

Ketua Angkatan Pemuda Pemudi BERJASA (ANGKASA), Hazwan Mohamad menggesa supaya SPRM kembali kepada asas Perlembagaan Persekutuan.

“Kerajaan pemerintah tidak seharusnya membenarkan ini berlaku sama sekali,” tegasnya.

Semalam, SPRM melancarkan portal dalam bahasa Mandarin, bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.

Bagaimanapun, tindakan itu menerima kecaman ramai pihak yang menyifatkan ia sebagai tidak wajar dan memalukan.

Bahkan, tindakan SPRM itu turut dibimbangi akan mencetuskan ketidakpuasan hati bangsa selain Cina yang berkemungkinan akan menuntut portal agensi kerajaan itu untuk turut diwujudkan dalam bahasa mereka.

Menyelar tindakan itu, salah seorang pengguna Facebook di ruangan komen laman rasmi SPRM, Ming Joo menyifatkan kewujudan portal itu sebagai memalukan.

“Apa benda la SPRM ni jangan cuba memalukan negara Malaysia. Sejak bila bahasa Cina boleh digunakan utk memudahkan apa-apa urusan.

“Guna dua bahasa Melayu dan bahasa Inggeris sahaja jangan nak menurut sangat dan sebagainya,” katanya.

Sementara seorang lagi pengguna, Mohd Saiful Rizam menggesa supaya SPRM mengutamakan bahasa kebangsaan dalam agensinya.

“Gunakan bahasa kebangsaan, perlu utamakan bahasa rasmi. Mana yang tak faham bahasa rasmi tu perlulah berusaha mempelajari andai kamu betul-betul anak Malaysia dan cintakan negara Malaysia,” katanya.


Peniaga diingat tak kenakan pembelian bersyarat kepada pengguna

BALING, 30 Jamadilakhir 1443H, Rabu – Kementerian Perdagangan Dalam Negeri dan Hal Ehwal Pengguna (KPDNHEP) mengingatkan peniaga agar tidak mengenakan pembelian bersyarat kepada pelanggan bagi membeli barangan kawalan di premis mereka.

Walaupun kegiatan itu tidak berlaku secara meluas, Pengarah Penguat Kuasa KPDNHEP Azman Adam berkata pihaknya memandang serius perkara itu dan peniaga yang terlibat boleh dikenakan tindakan, termasuk dikompaun atau dibatalkan lesen perniagaan.

Menurutnya, tindakan peniaga mengenakan pembelian bersyarat yakni pengguna dikehendaki membuat pembelian barangan runcit lain sebelum boleh membeli minyak masak bersubsidi, dikesan berlaku di Kelantan dan Selangor.

“Kita sentiasa melakukan pemantauan berterusan agar tiada lagi peniaga yang menetapkan syarat supaya pelanggan membeli barangan lain sebelum dibenarkan membeli barangan kawalan. Kita yakin ramai peniaga yang sedar bahawa tindakan tersebut merupakan satu kesalahan.

“Namun, jika ia masih berlaku, salurkan maklumat kepada KPDNHEP agar tindakan segera dapat diambil,” katanya pada sidang media selepas melakukan pemantauan premis di kawasan luar bandar sempena pelaksanaan Skim Harga Maksimum Musim Perayaan (SHMMP) Tahun Baharu Cina 2022 di Kampung Lalang di sini, hari ini.

Mengulas dakwaan kekurangan bekalan minyak masak dan telur ayam, Azman berkata hal itu mungkin berlaku disebabkan beberapa faktor seperti pembukaan semula sektor ekonomi dan aktiviti pembelian berskala besar untuk diagihkan kepada mangsa banjir baru-baru ini.

Bagaimanapun, beliau berkata pihaknya akan terus memantau keadaan itu bagi memastikan bekalan mencukupi dan tiada penyelewengan berlaku.

Sementara itu, Azman berkata pemeriksaan di beberapa premis sepanjang pelaksanaan SHMMP Tahun Baru Cina 2022 yang berkuat kuasa dari 29 Januari lepas sehingga Jumaat ini, mendapati tahap pematuhan dalam kalangan peniaga amat memuaskan.

“Setakat tiga hari pelaksanaan SHMMP sehingga Isnin lepas, sebanyak 3,704 premis di seluruh negara telah diperiksa dan terdapat dua kes berkaitan kesalahan tanda harga telah diambil tindakan,” katanya. – Bernama


ATM pastikan ancaman rangkaian komunikasi pertahanan ditangani

KUALA LUMPUR, 5 Syawal 1442H, Isnin – Aspek keselamatan dan pertahanan siber Angkatan Tentera Malaysia (ATM) sentiasa dipantau setiap masa dalam memastikan segala ancaman yang mengganggu rangkaian komunikasi pertahanan ATM dapat ditangani, kata Panglima ATM Jen Tan Sri Affendi Buang.

Beliau berkata tindakan serta langkah-langkah sewajarnya yang perlu dilaksanakan oleh pentadbir sistem siber sebagai langkah menangani apa juga kemungkinan tindak balas serangan siber oleh anasir-anasir asing yang boleh mengganggu pengoperasian sistem siber ATM serta Kementerian Pertahanan.

“Adalah ditegaskan bahawa ATM sentiasa memantau dan mempertingkat aspek keselamatan siber dari semasa ke semasa melalui peranan yang digerakkan oleh Bahagian Siber dan Elektromagnetik Pertahanan (BSEP) serta Pusat Operasi Pertahanan Siber ATM (CDOC).

“BSEP dan CDOC bukan sahaja memperkukuh rangkaian pemantauan dan pertahanan komunikasi ATM malah melindungi rangkaian komunikasi strategik pertahanan negara,” katanya dalam kenyataan hari ini.

Beliau berkata arahan dan langkah yang dikeluarkan CDOC yang tular menerusi media sosial sebelum ini merupakan arahan amalan biasa untuk peringatan.

Semalam, tular menerusi media sosial mengenai satu arahan dalaman ATM menyatakan ATM perlu meningkatkan pertahanan siber negara ekoran ancaman siber dari Israel. – Bernama


Tak ada otak! Kalau betul bela rakyat, cari jalan tangani COVID-19 bukan langgar SOP

KUALA LUMPUR, 23 Zulhijjah 1442H, Isnin – Belum reda isu perhimpunan haram ‘Keluar dan Lawan’ pada Sabtu, hari ini Ahli-Ahli Parlimen pembangkang pula mencetuskan keadaan sama selepas gagal memasuki Bangunan Parlimen.

Terdahulu, beberapa wakil rakyat pembangkang membabitkan Ahli Parlimen Port Dickson, Datuk Seri Anwar Ibrahim; Ahli Parlimen Langkawi, Tun Dr Mahathir Mohamad,  Ahli Parlimen Bagan, Lim Guan Eng serta yang lain berkumpul di Dataran Merdeka setelah mereka tidak dibenarkan memasuki Bangunan Parlimen hari ini.

Kesemua mereka kemudiannya cuba berarak ke Bangunan Parlimen yang bermula dari Dataran Merdeka walaupun Sidang Khas Dewan Rakyat ditangguhkan ekoran perkembangan kes positif COVID-19 yang berlaku dalam tempoh empat hari persidangan.

Sepanjang perarakan, laungan ‘Daulat Tuanku’, ‘undur Muhyiddin’, ‘Perdana Menteri pengecut’ dilaungkan.

Bagaimanapun, usaha Ahli-Ahli Parlimen terbabit untuk berarak ke Bangunan Parlimen dihalang oleh Pasukan Simpanan Persekutuan (FRU) di bulatan berhampiran Dataran Menara.

Walaupun pembangkang mendakwa tindakan mereka itu demi rakyat, ternyata kebanyakan rakyat tidak ‘merestui’ dan menyifatkan Ahli-Ahli Parlimen terbabit juga gagal memberikan contoh yang baik sebagai pemimpin.

“Ya Allah, ini ke contoh menteri Malaysia? Malu dengan negara luar yang berpusu-pusu untuk pulihkan negara, tetapi Malaysia berpusu-pusu mengejar kuasa,” tulis Farah Mustafa.

“Sibuk cerita rakyat! Sampai Parlimen kau cerita bab darurat, gagal itu ini. Masalah rakyat kau senyap, dekat luar canang pula masalah rakyat!,” kata Anepp Red Snippers Jigg.

“Mereka semua tak berkesan, cakap saja nak bela rakyat. Kalau betul bela rakyat, cari jalan untuk menangani kes COVID-19 bukannya langgar SOP,” kata Salipah Hanna.

“Elok FRU sembur sanitizer. Cuci jalan, cuci otak sekali. Kerjasama dengan bomba buat sanitize secara menyeluruh. Sembur clorox terus pun elok. Pembangkang PH ni memang dari dulu tak boleh pakai.

“Cuma kita harapkan selain PH yang tengah berkuasa ni la buat betul-betul. Cuma tu la, kalau tak boleh pakai gak, rakyat la jadi mangsa,” tulis Mohd Syarizwan.

Pada masa sama, rata-rata rakyat juga mendesak pihak berkuasa mengenakan tindakan sewajarnya ke atas wakil rakyat pembangkang dan pihak yang turut serta dalam perhimpunan hari ini.

“PDRM sila ambil tindakan. Ini melanggar SOP PKP. Takkan rakyat biasa saja diambil tindakan tegas, orang pergi solat kat masjid kena kompaun. Please, rakyat dah muak dengan double standard,” kata Muhammad Akramin Zikri Ali.

“Kalau rakyat biasa, confirm kena saman. Harap PDRM ambil tindakan tegas,” kata Azari Anuar.

“PDRM sila ambil tindakan. Rakyat berkumpul dikompaun, sila bertindak adil,” tulis Sis Azie Anuar.


COVID-19: 1 lagi kluster baharu dikesan di Semporna, Sabah

KUALA LUMPUR, 1 Safar 1442H, Sabtu – Satu lagi kluster baharu dilaporkan hari ini iaitu Kluster Bakau di Semporna, Sabah, dengan tiga kes dikesan positif COVID-19.

Ketua Pengarah Kesihatan Tan Sri Dr Noor Hisham Abdullah berkata, kes indeks kluster ini merupakan seorang perempuan warga Filipina (kes ke-10145) yang juga kes kematian ke-129, dilaporkan semalam.

“Saringan COVID-19 kes indeks didapati positif pada 16 Sept 2020. Susulan itu, saringan kontak rapat telah dijalankan dan dua lagi kes positif COVID-19 bagi Kluster Bakau dikenal pasti, melibatkan satu warga tempatan dan satu warga Filipina. Mereka telah dimasukkan ke Hospital Tawau untuk rawatan,” katanya dalam kenyataan hari ini.

Beliau berkata setakat 12 tengah hari, hari ini sejumlah 109 individu telah disaring bagi kluster itu, langkah pencegahan jangkitan termasuk proses nyah kuman dan proses pembersihan, telah dijalankan di Hospital Semporna manakala punca jangkitan masih dalam siasatan.

Mengenai perincian Kluster Sungai, Dr Noor Hisham berkata, terdapat lapan kes baharu di Kedah dilaporkan hari ini, menjadikan jumlah keseluruhan kes positif kluster itu sebanyak 73 kes dengan 23,935 individu disaring setakat 12 tengah hari ini.

Di Kedah, 23,748 individu disaring dengan 72 kes positif termasuk lapan kes baharu dikesan hari ini, di Pulau Pinang seramai 142 individu telah disaring dan Perlis seramai 45 orang disaring dengan satu kes positif.

Beliau berkata bagi perincian Kluster Benteng Lahad Datu (LD), terdapat satu kes baharu dilaporkan hari ini, menjadikan jumlah kes positif kluster itu sebanyak 551 kes dengan 7,985 individu telah disaring setakat 12 tengah hari ini.

Di Tawau, seramai 5,975 individu disaring dengan 399 kes positif termasuk satu kes baharu hari ini, di Lahad Datu seramai 2,009 disaring dengan 151 kes positif manakala di Sandakan, seorang individu telah disaring dan dikesan positif.

“Daripada jumlah 551 kes positif COVID-19, 272 adalah dalam kalangan warga tempatan manakala 279 merupakan bukan warganegara iaitu Filipina (185 kes); dan Indonesia (94 kes),” katanya.

Dr Noor Hisham berkata, jumlah kes akan sentiasa dikemas kini dan kategori bagi kes positif mungkin akan berubah bergantung kepada maklumat terkini hasil siasatan di lapangan, saringan kontak rapat dan aktiviti pengesanan kes secara aktif bagi kluster-kluster ini masih diteruskan. – Bernama


Kelonggaran SOP: PM nasihat orang ramai terus berhati-hati

KUALA LUMPUR, 1 Syawal 1443H, Isnin – Perdana Menteri Datuk Seri Ismail Sabri Yaakob sekali lagi menasihatkan masyarakat supaya kekal melakukan kawalan kendiri bagi mengelakkan dijangkiti wabak COVID-19.

Ismail Sabri berkata kawalan kendiri tetap perlu dilakukan dalam suasana penuh kemeriahan dan kegembiraan umat Islam menyambut Hari Raya Aidilfitri bagi memastikan kesihatan diri sendiri serta masyarakat sekeliling sentiasa dalam keadaan baik.

“Di dalam bangunan masih lagi memakai pelitup muka, diwajibkan, tetapi di luar bangunan di kawasan terbuka seperti ini (masjid) tidak lagi memakai pelitup muka,” katanya.

Ismail Sabri juga menzahirkan rasa puas hati beliau terhadap sikap berhati-hati dan amalan kendiri orang ramai dalam mencegah jangkitan COVID-19.

“Tetapi saya lihat sewaktu saya datang tadi, ramai yang berjalan kaki ke masjid ini, masih lagi memakai pelitup muka. Bermakna rakyat masih lagi berhati-hati. Menjaga dan mengawal kendiri untuk kesihatan diri, anak dan keluarga masing-masing.

“Jadi alhamdulillah. Kita walaupun diberi kebebasan, tidak terlalu terbuka, bebas dan masih lagi berhati-hati, alhamdulillah,” katanya ketika ditemui sebelum pulang dari Masjid Wilayah Persekutuan di sini selepas menunaikan solat sunat Aidilfitri.

Perdana Menteri turut mengambil kesempatan untuk sekali lagi mengucapkan selamat Hari Raya Aidilfitri kepada umat Islam.

Pada 27 April, Menteri Kesihatan Khairy Jamaluddin mengumumkan beberapa kelonggaran langkah kawalan dan pencegahan COVID-19 berkuat kuasa 1 Mei antaranya pemakaian pelitup muka di luar bangunan akan menjadi pilihan bukan lagi satu kewajipan selain tidak wajib mengimbas aplikasi MySejahtera untuk memasuki premis.

Kelonggaran langkah kawalan dan pencegahan COVID-19 di negara ini adalah selaras dengan Fasa Peralihan Ke Endemik. – Bernama


Pejabat passport Afghanistan diserbu walau operasi bermula Sabtu

KABUL, 30 Safar 1443H, Khamis – Ribuan rakyat Afghanistan memenuhi pejabat pengeluaran passport, sehari selepas Taliban mengumumkan akan memulakan operasi perkhidmatan berkenaan.

Pegawai memaklumkan, operasi jabatan pengeluaran passport akan bermula sepenuhnya pada Sabtu, namun orang ramai mula memenuhi pekarangan pejabat berkenaan sejak Rabu.

Malah, penghalang batu konkrit yang diletakkan di hadapan pejabat turut dipanjat orang ramai yang mahu menyerahkan sendiri borang permohonan mereka.

Operasi perkhidmatan berkenaan akan dibuka semula selepas tertangguh sejak bulan lepas selepas Taliban mengambil alih pentadbiran negara.

Penutupan operasi menyebabkan ramai yang terkandas untuk meninggalkan negara itu.

Seorang penduduk tempatan, Mahir Rasooli menyuarakan kekecewaan apabila keinginan untuk membuat passport tidak dapat dipenuhi berikutan berdepan pelbagai masalah.

“Saya datang ke sini untuk buat semula passport tetapi seperti anda lihat banyak masalah berlaku menyebabkan urusan tidak dapat diselesaikan,” ujarnya seperti dipetik Reuters.

Bagaimanapun jurucakap Taliban yang menguruskan jabatan yang membuat pengeluaran passport meminta orang ramai pulang semula dan kembali setelah operasi dimulakan, Sabtu ini.

Kira-kira setengah juta rakyat Afghanistan kehilangan tempat tinggal dalam tempoh beberapa bulan kebelakangan ini, dengan Pertubuhan Bangsa-Bangsa Bersatu (PBB) menjangkakan keadaan semakin bertambah kritikal sekiranya perkhidmatan kesihatan, sekolah dan keadaan ekonomi tidak diurus dengan baik.

Sementara itu, seorang lagi penduduk, Ahmad Shakib Sidiqi berkongsi perasaan sama apabila proses untuk mendapatkan passport tidak dapat dilakukan.

“Saya datang ke sini untuk terima passport tetapi kini saya tidak tahu apa yang perlu dilakukan,” katanya yang kecewa dengan pergolakan berlaku sehingga menyebabkan keadaan ekonomi tidak stabil. – Agensi


Pindah milik tanah rizab kepada bukan Melayu satu pengkhianatan!

BANGI, 16 Jamadilakhir 1442H, Jumaat – Tanah rizab Melayu yang didakwa berpindah tangan kepada bukan Melayu di Sitiawan, Perak adalah suatu pengkhianatan kepada bangsa Melayu.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, sekiranya benar perkara itu berlaku, tindakan sewajarnya perlu diambil ke atas pihak terbabit dalam menjayakan pemindahan tanah rizab itu.

“Pihak yang bersalah mesti dikenakan hukuman yang tegas terhadap pengkhianatan ini, “ katanya dalam satu kenyataan, hari ini.

Terdahulu, Suruhanjaya Pencegahan Rasuah Malaysia (SPRM) sedang menyiasat isu penyelewengan tanah rizab Melayu berkeluasan 641.6 hektar di Sitiawan, yang didakwa sudah berpindah milik kepada bukan Melayu.

Menurut sumber SPRM Perak, mereka sudah menerima laporan itu dari polis dan telah mengarahkan pasukan siasatan meneliti serta menyiasat kes itu.

“Pihak polis sudah memanjangkan kes kepada kami, kami mengesahkan sudah menerima laporan itu. Ia sedang dalam siasatan kami,” kata sumber berkenaan.

Sebelum ini, Naib Presiden Parti Bumiputera Perkasa Malaysia (Putra), Datuk Hamidah Osman berkata, tanah berkenaan telah dipecah kepada 317 lot dengan 100 peratus dimiliki orang bukan Melayu dan kini menjadi ladang kelapa sawit.

Beliau menegaskan, pindah milik terhadap tanah yang asalnya digazetkan sebagai rizab tanah Melayu pada 7 Januari 1930 itu bercanggah dengan enakmen dan Akta Kanun Tanah Negara 1965.


Hina Rasulullah: Beradablah dengan nabi, pejuang Islam lampau

BANGI, 7 Zulhijjah 1441H, Selasa – Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni menyangkal, kenyataan Mohamad Sabu yang menyamakan Nabi Muhammad ﷺ dengan pelarian.

Pada masa sama, Ustaz Fauzi membidas, dakwaan pihak yang menyokong kenyataan Presiden Amanah itu yang turut menyatakan kumpulan ashabul Kahfi sebagai pelarian.

“Yang kata para nabi yang lain juga pelarian itu pun kenyataan salah.

“Beradablah dengan para nabi dan pejuang Islam lampau,” katanya dalam satu kenyataan, hari ini.

Justeru, beliau menyarankan supaya istilah pelarian yang digunakan ke atas Nabi Muhammad ﷺ digantikan dengan hijrah.

Katanya, perkataan itu adalah jauh lebih sopan berbanding pelarian yang mempunyai makna berbeza.

“Ulama Islam hari ini pun suka guna perkataan hijrah bila berbicara berkenaan perpindahan para Nabi A.S dari satu tempat ke satu tempat.

“Kalau tak boleh menyamai ilmu para ulama, paling kurang beradablah dengan adab seorang muslim,” tegasnya.

Terdahulu, susulan sentimen antiwarga asing termasuk terhadap pelarian, Mohamad mengingatkan, bahawa tokoh-tokoh penting dalam Islam juga pernah menjadi pelarian.

Ini katanya, termasuk Nabi Muhammad ﷺ, yang harus melarikan diri dari Makkah ke Madinah setelah hidup baginda terancam.

“Sebab itulah dalam kita mengecam hal pelarian ini kita kena jaga kategori-kategori pelarian itu. Jangan dianggap kita ini lupa sejarah,  jangan kita lupa bahawa Islam itu, ditegakkan oleh para pelarian khasnya Nabi Muhammad ﷺ, yang menjadi pelarian atau berhijrah daripada Makkah ke Madinah,” katanya.


78 terbunuh banjir kilat di Brazil

BRASILIA, 15 Rejab 1443H, Khamis – Sekurang-kurangnya 78 orang terbunuh dalam banjir kilat dan tanah runtuh yang melanda bandar Petropolis, Brazil.

Hujan lebat itu telah menyebabkan jalan raya menjadi sungai deras bahkan sehingga menghanyutkan rumah, kata pegawai hari ini.

Terdapat kebimbangan jumlah kematian meningkat secara berterusan sepanjang hari.

Ini selepas anggota bomba dan sukarelawan menggali sisa-sisa rumah yang dihanyutkan dalam limpahan lumpur, kebanyakannya di kawasan setinggan yang terletak di lereng bukit.

Pakar berkata, bencana ini adalah terbaharu dalam siri ribut maut yang melanda Brazil sepanjang tempoh tiga bulan lalu, yang menurutnya semakin teruk akibat perubahan iklim.

Kerajaan negeri berkata sekurang-kurangnya 21 orang telah diselamatkan.

Manakala, kira-kira 300 orang ditempatkan di kawasan perlindungan, kebanyakannya di sekolah, kata pegawai.

Sementara badan amal pula meminta sumbangan tilam, makanan, air, pakaian dan pelitup muka untuk mangsa terjejas.

Dewan bandar raya pula mengisytiharkan ‘keadaan bencana’ di bandar mempunyai 300,000 orang penduduk itu, yang terletak 68 kilometer (42 batu) di utara Rio.

Majlis bandar raya mengisytiharkan tiga hari berkabung untuk mangsa. – Agensi


Tiada kompromi pihak hina, persenda Agong: KDN

BANGI, 18 Syawal 1442H, Ahad – Kementerian Dalam Negeri (KDN) meminta Polis Diraja Malaysia (PDRM) mengambil tindakan tegas terhadap mana-mana individu yang mengeluarkan kenyataan menghina atau mempersendakan Yang di-Pertuan Agong.

Menterinya, Datuk Seri Hamzah Zainuddin berkata, ini demi memastikan institusi diraja, kedaulatan undang-undang dan ketenteraman awam kekal terpelihara.

KDN memandang serius dan tidak berkompromi dengan mana-mana pihak yang menghina atau mempersendakan Yang di-Pertuan Agong serta institusi Diraja, katanya.

Beliau berkata, perbuatan tidak patriotik dan tidak bertanggungjawab itu adalah satu jenayah yang boleh mengakibatkan ketidaktenteraman awam.

“Berikutan itu, pemilik akaun FB Iswardy Morni yang dipercayai mengeluarkan kenyataan yang mempersenda serta menghina Yang di-Pertuan Agong telah ditahan oleh PDRM melalui peruntukan Seksyen 8 (2) dan Seksyen 11 Akta Hasutan 1948.

“Selain siasatan di bawah Akta Hasutan 1948, Jabatan Siasatan Jenayah PDRM juga sedang menyiasat individu tersebut di bawah Seksyen 504 Kanun Keseksaan dan Akta Komunikasi dan Multimedia 1998,” katanya dalam kenyataan, hari ini.

Iswardy yang juga Pengerusi Pro-Keadilan Sarawak ditahan malam tadi susulan memuat naik video secara siaran langsung berhubung Total Lockdown: Apa Yang Kerajaan Gagal Belajar Dalam Setahun di YouTube rasmi miliknya.

Dalam video terbabit, Iswardy bukan hanya mempersenda Al-Sultan Abdullah Ri’ayatuddin Al-Mustafa Billah Shah, bahkan turut membandingkan baginda dengan Sultan Johor, Sultan Ibrahim Sultan Iskandar berhubung pelaksanaan Perintah Kawalan Pergerakan (PKP) bersasar di negeri itu.


Dr Zulkifli ke Arab Saudi dapatkan maklumat status haji

NILAI, 14 Safar 1442H, Jumaat – Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri akan mengadakan kunjungan ke Arab Saudi pada awal tahun depan untuk mendapatkan maklumat terperinci mengenai status perjalanan ibadat haji rakyat Malaysia musim 2021.

Katanya, kunjungan berkenaan juga penting bagi mendapatkan butiran bagi pelaksanaan ibadah haji dan umrah dalam suasana normal baharu susulan pandemik COVID-19 yang melanda seluruh dunia ketika ini.

“Kita akan tengok secara menyeluruh kenyataan daripada Kementerian Haji dan Umrah Arab Saudi dan kita juga akan cuba dapatkan satu maklumat rasmi mungkin pada Januari atau awal lagi dengan berkunjung ke Arab Saudi,” katanya pada sidang media selepas melancarkan Portal Jom Infaq Universiti Sains Islam Malaysia (USIM) di sini, hari ini.

Zulkifli berkata, maklumat mengenai pelaksanaan ibadah haji ibadat haji dan umrah ke tanah suci akan dimaklumkan dari semasa ke semasa dan buat masa ini ia bergantung kepada keputusan Kerajaan Arab Saudi.

Pada 23 September lepas, media melaporkan kerajaan Arab Saudi membuat keputusan membenarkan jemaah luar negara menunaikan umrah bermula 1 Nov ini dengan dengan kapasiti dinaikkan sehingga 20,000 orang sehari.

Kerajaan Arab Saudi telah menggantung kemasukan jemaah untuk melakukan umrah ke tanah suci pada Mac lalu berikutan wabak COVID-19, tetapi membenarkan ibadah haji berlangsung dalam bilangan yang terhad sekali gus menjejaskan hasrat berjuta-juta umat Islam di seluruh dunia untuk menunaikan Rukun Islam kelima itu.

Ditanya sama ada kerajaan bercadang memperketatkan prosedur operasi standar (SOP) di surau, masjid dan solat Jumaat memandangkan kes positif COVID-19 semakin meningkat dan membimbangkan, Zulkifli berkata keputusan akan dibuat berdasarkan unjuran kes secara keseluruhan.

“Kita tengok unjuran keseluruhannya dan akan memantau dari semasa ke semasa, Pada masa ini SOP sedia ada sudah mencukupi,” katanya menambah perbincangan mengenai SOP tambahan jika perlu, akan dibincangkan dalam Muzakarah Fatwa Kebangsaan, Isnin ini.

Kes positif baharu tertinggi 287 yang dicatat hari ini, meletakkan Malaysia di peringkat awal gelombang ketiga penularan COVID-19 dengan jumlah kes positif COVID-19 meningkat kepada 11,771. – Bernama


Israel makin agresif bom kediaman, kem pelarian di Gaza

GAZA, 29 Rabiulawal 1445H, Ahad – Keadaan di Semenanjung Gaza semakin parah kerana serangan udara tanpa henti tentera pengganas Israel ke wilayah di utara yang menyebabkan ramai penduduk syahid dan cedera.

Setakat hari kelapan pencerobohan rejim, Israel menyasarkan serangan ke atas kediaman dan kemudahan di kem pelarian Jabalia serta kawasan kejiranan Al-Mashrooh di Beit Lahia.

Serangan itu menyebabkan angka kematian terus meningkat kepada 2,228 dan 8,744 cedera setakat Sabtu.

Bukan hanya serangan udara, rejim pengganas Israel juga menggiatkan lagi tembakan artileri dari bom meriam dan kereta kebal di sepanjang bahagian timur dan barat Semenanjung Gaza.

Serangan roket juga telah dilepaskan dari Semenanjung Gaza ke arah bandar Ashkelon, selatan Israel kawasan bersebelahan wilayah terkepung itu.

Jumaat lalu, tentera Israel memberi amaran kepada 1.1 juta penduduk di utara Gaza untuk berpindah dalam tempoh 24 jam dan bergerak ke wilayah selatan.

Bagaimanapun, arahan itu hanyalah taktik Israel untuk memudahkan pembunuhan secara beramai-ramai, apabila rejim menyerang konvoi penduduk yang sedang menuju ke selatan Gaza.- Agensi


Tempahan vaksinasi di fasiliti swasta Lembah Klang bermula hari ini – KKM

KUALA LUMPUR,4 Rabiulawal 1443H, Isnin  – Individu sekitar Lembah Klang yang belum menerima janji temu vaksinasi COVID-19 atau yang belum sempat menerima dos kedua mereka kini boleh mendapatkan imunisasi berkenaan secara percuma di fasiliti kesihatan swasta selain klinik kesihatan kerajaan.

Kementerian Kesihatan (KKM) memaklumkan, menerusi program tempahan vaksin untuk golongan dewasa bermula hari ini menerusi 98 fasiliti kesihatan swasta terpilih yang berdaftar di bawah ProtectHealth Corporation Sdn Bhd (ProtectHealth).

“Individu di Lembah Klang yang ingin mendapatkan janji temu vaksinasi mereka perlu menghubungi dan membuat tempahan dengan mana-mana 98 fasiliti swasta ini,” menurut kenyataan itu.

Kumpulan sasaran adalah golongan dewasa yang baru mendaftar dan belum mendapat janji temu, golongan dewasa yang terlepas janji temu dos pertama atau dos kedua dan golongan lain yang akan diumumkan KKM kelak.

Menurut kenyataan itu program dibangunkan ProtechHealth berkenaan adalah bagi menambah baik akses pemberian vaksin di Selangor dan Kuala Lumpur  serta mengelakkan pembaziran dan ketidakpastian permintaan vaksin.

ProtectHealth ditubuhkan pada 19 Disember 2016 sebagai anak syarikat milik penuh ProtectHealth Malaysia (PHM) yang ditubuhkan di bawah KKM.

ProtectHealth juga merupakan pengurus skim untuk PeKa B40, Electronic Service Provider (ESP) untuk Skim Perlindungan Insurans Kesihatan Pekerja Asing dan pelaksana penglibatan pengamal perubatan swasta dan pertubuhan bukan kerajaan (NGO) kesihatan dalam Program Imunisasi COVID-19 Kebangsaan. – Bernama


China rekod kes harian COVID-19 tertinggi sejak 30 Julai

BEIJING, 29 Jamadilawal 1442H, Rabu – China mencatatkan lonjakan kes harian COVID-19 tertinggi dalam tempoh lima bulan terakhir, walaupun mengenakan langkah-langkah ketat untuk membendung wabak.

Peningkatan kes jangkitan itu melonjak menjelang kedatangan pasukan pakar dari Pertubuhan Kesihatan Sedunia (WHO) ke China bagi menyiasat asal-usul tercetusnya wabak di negara itu.

Suruhanjaya Kesihatan Nasional dalam satu kenyataan memaklumkan bahawa sejumlah 115 kes baharu dilaporkan berbanding 55 kes pada hari sebelumnya.

Angka terbaharu itu adalah kenaikan harian tertinggi sejak 30 Julai.

Suruhanjaya itu memaklumkan, 107 daripada kes baharu adalah jangkitan tempatan. Hebei menyumbang 90 kes – jumlah kes tertinggi setakat ini – diikuti wilayah Heilongjiang (16 kes).

Jumlah jangkitan baharu itu direkodkan sehari sebelum panel pakar WHO tiba di China untuk menyiasat sejarah awal tercetusnya wabak yang telah membunuh hampir dua juta orang di seluruh dunia.

Pasukan yang dianggotai 10 pakar itu dijangka melakukan perjalanan ke pusat bandar Wuhan, di mana wilayah awal wabak dikesan pada akhir 2019. –  Agensi


Jenayah seksual di tahap kritikal, kekang iklan berunsur lucah!

BANGI, 1 Jamadilawal 1442H – Semua pihak diminta lebih peka dengan keadaan persekitaran, dalam usaha mengekang jenayah seksual yang berada di tahap kritikal ketika ini.

Ia termasuk iklan di papan tanda jalanan yang berbaur kelucahan sama ada secara langsung ataupun tidak langsung – yang sangat tidak sesuai untuk tatapan masyarakat.

Serentak itu, Ketua Wanita gerakan Islam Ikatan Muslimin Malaysia (ISMA) cawangan Alor Gajah, Dr Siti Nurhayati Adznan meminta pihak berkuasa bersikap proaktif untuk menegur syarikat-syarikat yang dalam cubaan menyajikan iklan lucah jalanan.

Katanya, di sebalik mereka yang benar-benar berniat mahu memesongkan masyarakat, terdapat juga segelintir yang terkhilaf dalam keghairahan mengejar tular atau keuntungan.

“Sudah-sudahlah kita menghadap iklan lucah, anak-anak kita pun mahu dihadapkan dengan persoalan-persoalan ganjil yang singgah di kotak pemikiran mereka ketika berada di atas jalan kah?

“Dan saya bukan hanya bercakap mengenai kanak-kanak sahaja. Bagaimana pula dengan remaja kita? Anak-anak awal dewasa? Yang memang umurnya mengenai menahan gelojak nafsu? Bukankah mereka golongan yang ‘vulnerable’?

“Setiap ‘dirty thoughts’ yang lahir dari melihat iklan-iklan sebegini, boleh membawa kepada perlakuan seksual dalam berbagai bentuk. Dari onani atau masturbasi kepada jenayah seksual. Tidakkah kita berasa bertanggungjawab?,” soalnya menerusi kenyataan di Facebook hari ini.

Pada masa sama, beliau menegaskan bahawa anak-anak bukan sekadar memerlukan ibu bapa yang baik bahkan mereka juga memerlukan persekitaran yang baik untuk membesar dengan sihat.

Justeru adalah tanggungjawab semua pihak menyediakan keperluan itu untuk setiap anak dalam masyarakat.

“The lost generation bukan sekadar mengenai buta huruf ia juga mengenai kehilangan sebuah generasi akibat kebejatan akhlak.

“Bukan sedikit air mata yang tumpah akibat penyesalan.

“Jom kita wahai ibu bapa, kita bersihkan laman awam kita dari iklan hyperseksual yang boleh menganggu tumbesaran anak,” katanya.


Pesawat perang Zionis musnahkan bangunan media di Gaza

GAZA, 4 Syawal 1442H, Ahad – Pesawat perang rejim pengganas Israel bertindak memusnahkan bangunan pejabat agensi media antarabangsa di Gaza termasuk Al Jazeera dan Associated Press (AP).

Dalam kejadian yang berlaku semalam, Menara al-Jalaa yang mempunyai 13 tingkat menempatkan 60 unit pejabat termasuk pejabat media, firma undang-undang dan kesihatan.

Seorang wartawan Agensi Anadolu yang juga saksi kejadian berkata, beberapa peluru berpandu rejim pengganas Israel telah menghentam dan menghancurkan sepenuhnya bangunan berkenaan.

“Kami terkejut dan ketakutan kerana tentera Israel akan menyasarkan dan menghancurkan bangunan yang menempatkan biro AP dan organisasi berita lain di Gaza,” kata Ketua Pegawai Eksekutif dan Presiden AP, Gary Pruitt dalam satu kenyataan.

Sementara itu, Al Jazeera mengutuk serangan itu dan meminta masyarakat antarabangsa untuk melindungi para wartawan.

“Tindakan biadab Israel yang menyasarkan wartawan bagi menghalang mereka mendedahkan kebenaran,” katanya.

Al Jazeera berkata, pihaknya berjanji akan terus membuat liputan dan mengungkap kebenaran mengenai segala kejadian yang berlaku di Gaza, wilayah Palestin dan Israel meskipun usahanya ditindas.

Negara haram Israel telah melakukan serangan di Semenanjung Gaza dalam serangan udara sejak 10 Mei lalu, yang membunuh sekurang-kurangnya 139 orang termasuk 39 kanak-kanak, 22 wanita manakala 950 orang lagi cedera.

Kira-kira empat bangunan bertingkat juga musnah dalam serangan udara di wilayah Palestin yang diduduki. – Agensi


Umat Islam rugi andai MN terkubur

BANGI, 23 Ramadan 1443H, Isnin – Prof Dr Mohd Ridhuan Tee Abdullah mengakui berasa bimbang sekiranya kerjasama UMNO dan PAS dalam Muafakat Nasional (MN) yang dikatakan sebagai ‘anugerah Allah’ tidak digunakan sebaik-baiknya.

Beliau yakin anugerah ini amat bermakna dalam menghadapi Pilihan Raya Umum ke-15 (PRU15) tidak lama lagi.

“Pada hemat saya, MN bukan setakat ‘anugerah’ tetapi penyelamat masa depan agama, bangsa dan negara.

“Bukan setakat jangka pendek berdepan dengan PRU15, tetapi demi jangka masa panjang. Memastikan masa depan agama, bangsa dan negara terus berada dalam keadaan selamat,” katanya menulis di kolumnis Ismaweb.net hari ini.

Dalam pada itu, beliau berkata, pandangan optimis dan proaktif Ahli Parlimen Ketereh, Tan Sri Annuar Musa berhubung perkara itu ternyata agak berbeza sekali dengan pemimpin UMNO lain yang sedang memimpin parti pada hari ini, dengan mengatakan bahawa MN sudah ‘mati’ serta perlu ‘ditalkinkan’.

“Jangan kerana kemenangan beberapa pilihan raya negeri (PRN) menjadikan kita alpa. Menang kalah semua itu berada dalam perancangan Allah. Hari ini berkuasa, esok belum tentu,” katanya.

Selain itu, beliau menegaskan bahawa sekarang bukan masa untuk kedua-dua parti majoriti Melayu itu menyalahkan satu sama lain, sebaliknya adalah masa biduk lalu kiambang bertaut.

“Justeru, pastikan MN tetap mekar dan subur.

“Bajailah ia meskipun kadangkala layu, kerana jika terkubur, paling rugi adalah kita umat Islam. Sudah tentu paling beruntung adalah MCA, Gerakan, MIC dan DAP kerana mereka menang atas angin disebabkan kemelut sesama kita. Renungkanlah,” katanya.

Pautan terdahulu;


GTA akan berjuang bela nasib orang Melayu

KOTA BHARU, 21 Rabiulakhir 1444H, Rabu – Gerakan Tanah Air (GTA) yakin mampu memenangi lebih satu kerusi pada Pilihan Raya Umum ke-15 (PRU15) sekali gus menepis dapatan kajian Merdeka Center.

Hasil turun padang yang dilakukan mendapati sokongan rakyat terhadap parti tersebut semakin baik, kata Pengerusi Penaja GTA, Tun Dr Mahathir Mohamad.

“Ia dapat dilihat apabila rakyat memberi isyarat mahu menukar kerajaan yang ada pada hari ini.

“Orang Melayu mulai sedar bangsa mereka hendak dihapuskan dan menjadi miskin.

“Oleh itu GTA akan berjuang untuk membela nasib mereka,” katanya seperti dilapor media tempatan.

Beliau berkata demikian sebagai mengulas mengenai Kajian Merdeka Center baru-baru ini yang melaporkan sokongan pengundi Melayu lebih memihak kepada PN.

Dapatan itu mengatakan sebanyak 35 peratus sokong PN manakala sokongan pengundi Melayu kepada BN adalah lebih rendah iaitu 28 peratus.

GTA mempertaruhkan 121 calon bertanding bagi merebut kerusi Parlimen.

GTA dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra) meletakkan 121 calon untuk bertanding di seluruh kawasan Parlimen pada PRU15.


VIDEO | Pesawat ringan terhempas di Elmina

SHAH ALAM, 30 Muharam 1445H, Khamis – Sebuah pesawat ringan dari Langkawi menuju ke Lapangan Terbang Sultan Abdul Aziz Shah, Subang dilaporkan terhempas di Elmina, Shah Alam di Selangor sekitar jam 3 petang.

Video yang disiarkan oleh pengguna Twitter @qamahl merakamkan lokasi nahas, dengan serpihan di lebuh raya serta asap berkepul-kepul.

Portal berita tempatan melaporkan, Pihak Berkuasa Penerbangan Awam Malaysia (CAAM) berkata, ia akan mengeluarkan kenyataan berkenaan kejadian itu.

Menurut China Press, pesawat kecil itu secara tiba-tiba jatuh di laluan masuk ke kawasan kediaman Elmina berhampiran Lebuhraya Guthrie dan meletup akibat impak hempasan.

Serpihan dari pesawat itu dikatakan terhempas ke atas sebuah motosikal.

Dua orang dilaporkan meninggal dunia. Anggota bomba dan penyelamat berada di tempat kejadian.


Skandal Rasuah: SPRM pecat lima pegawai KSM

BANGI, 18 Syawal 1444H, Selasa – Lima pegawai Kementerian Sumber Manusia (KSM) yang disiasat Suruhanjaya Pencegahan Rasuah Malaysia (SPRM) berhubung salah guna kuasa baru-baru ini ditamatkan kontrak serta-merta.

Perkara itu disahkan oleh Menterinya, V Sivakumar selepas merasmikan Persidangan Kemuncak Bagi Keselamatan dan Kesihatan Pekerjaan (KKP) Bersama Syarikat Berkaitan Kerajaan (GLC OSH Summit) 2023 di Bangi pada Selasa.

Jelas beliau, perkara tersebut perlu dilakukan bagi memastikan kelancaran pentadbiran kementerian berkenaan.

“Itu memang berlaku (pemecatan kakitangan). Kita nak pastikan kementerian dapat berfungsi dengan lancar dan baik,” katanya.

Sebelum ini, SPRM menahan pegawai tersebut bagi membantu siasatan berhubung isu rasuah dalam sebuah agensi pengambilan pekerja asing.

SPRM turut menahan seorang ahli perniagaan dari Ipoh dalam siasatan yang dikatakan melibatkan rasuah bernilai RM97 juta.